text:
02.01.2018 - Av: fp
Verkfallið rakar fólk við serligum tørvi og familjur teirra nógv harðari enn onnur
Nú hevur hetta verkfallið staðið við nóg leingi. Farið nú aftur til samráðingarborið, og vísið veruligan samráðingarvilja, bæði námfrøðingar, landsmyndugleikar og kommunalir myndugleikar!
Verkfallið hjá pedagogunum hevur nú staðið við í heilar trýggjar vikur. Og frá í morgin hevur felagið boðað frá, at verkfallið verður hert enn meira.
Hetta verkfallið rakar okkara limir sera meint, nógv meinari enn aðrar bólkar í samfelagnum. Barnaansingarstovnar, frítíðartilboð, og vard verkstøð eru stongd, og sambýlir og búfelagsskapir koyra við so lágum blussi sum til ber, fyri at tað skal kunna kallast forsvarligt. Og frá í morgin sleppa næmingar, sum hava stuðul í fólkaskúlanum heldur ikki í skúla!
Sjálvsagt er verkfallið/verkbannið tvørligt hjá teimum flestu, serliga hjá barnafamiljum, nú allir kommunalir ansingarstovnar eru stongdir. Foreldur flest royna sum frægast at fáa børn síni ansað hesar dagarnir. Nógv hava børn við til arbeiðis, onnur hava ommur og abbar ella onnur at heita á, og onnur skiftast um at vera heima frá arbeiði, ella arbeiða heimanífrá. Men tá barnið hevur serligan tørv er støðan munandi verri, tí tá ber ofta ikki til at brúka hesar alternativu loysnirnar.
Eru børnini komin í skúlaaldur, er sloppið hjá teimum allar flestu, tí lærarar eru ikki í verkfalli. MEN – hetta er bara galdandi, um barnið ikki ber brek! Í dag blivu foreldur at næmingum, sum hava stuðul í fólkaskúlunum, kunnaði um, at teirra barn ikki skuldi møta í skúla eftir jólafrítíðina, tí stuðulin hjá barninum fer í verkfall. Hini børnini fara í skúla sum vanligt. Hetta er at gera grovan mismun á fólki, og er brot á tann mannarættindasáttmála, ið Føroyar hava bundið seg til at halda. Hóast verkfall er ein undantaksstøða, og nógvir av vanligu spælireglunum ikki eru galdandi, so er hetta sera diskriminerandi fyri teir næmingar, ið verða vendir á skúlagáttini! Undir seinasta verkfalli hjá pedagogunum í 2012 gjørdi Javni vart við at hesi viðurskifti ikki eru í lagið, og at avvarðandi myndugleikar áttu at hugt eftir setanartreytunum hjá stuðlunum í skúlunum. Hesa áheitan vilja vit enn einaferð senda avvarandi myndugleikum.
Vardu verkstøðini eru eisini stongd, meðan verkfall er, og tey, ið arbeiða har mugu tí verða heima allan dagin. Nógv av teimum búgva á sambýlum og búfelagsskapum. Við skerdari starvsfólkaorku á sambýlum og búfelagsskapum, og einki at fara til um dagin, gerst dagurin hjá teimum sera langligur, og tá er skjótt at tað, ið hevur verið bygt upp gjøgnum longri tíð, verður órógvað og brotið niður. Nógvastaðni eru nógv fólk í húsi, og tað ger ikki støðuna betur. Nøkur eru flutt heim til foreldur ella syskin at vera, men hetta er ikki ein haldbar støða. Lítið er at ivast í, at støðan í longdini kann ganga út yvir bæði heilsu og sálarheilsu hjá búfólkunum. Vit heita á samráðingarpartarnar um at taka hesi viðurskifti við til samráðingarborið. Tað ber ikki til at nøkur fólk ikki kunnu vera trygg heima hjá sær sjálvum, við tí hjálp teimum tørvar - heldur ikki um verkfall er! Harumframt eru tey jú longu hart rakt av verkfallinum, við tað at arbeiðspláss teirra eru stongd.
Javni heitir enn einaferð staðiliga á partarnar um at fara til samráðingarborið sum skjótast, og fáa eina semju í lag. Okkara limir eru í nógv størri mun enn onnur í klemmu í trætuni, og tað er ikki í lagið!


c: text/html

text:
Tíðindi
7. mars 2018
Okkara 120 ára gamla felag hevur eina ríka og virðiliga søgu at vísa á. Við eitt nú mentanini, mentafólkum, fólksins vilja, treiskni og samráðingum hava vit vunnið okkum rættindi, sum veruliga tryggjar okkum góðar arbeiðsumstøður, tryggingar og góða eftirløn eftir eitt ríkt og langt arbeiðslív.
Grundin er formað, og tað verður so leiðsla saman við lærarum, ið eiga at byggja á hesa grund í felag.
Mangan er kjakið gott og til tíðir heitt á lærarastovum, í ymiskum krókum og á facebook um sáttmálan, arbeiðskor, verkfall, serøkið, ískoytisútbúgvingar, eftirløn o.a. Vit ynskja øll at betra um okkara umstøður og løn, og soleiðis vil tað – og skal tað – altíð verða.
Nøkur av hesum nevndu evnum verða ivaleyst snúningspunkt í kjakinum á aðalfundinum. Púra greitt er, at vit høvdu ynskt, at øll øki vórðu lyft her og nú. Tíverri ber tað ikki til, men vit halda fram í treiskni at halda sambandið gott við myndugleikar og undirfeløg soleiðis, at vit í nærmastu framtíð hava greiðar mannagongdir og umstøður á viðkomandi skúlaøkjum.
Verja um vunnin rættindi
Lærarar, skúlaleiðarar og nevndin eiga øll at hava eitt vakið eyga við, um okkara sáttmálavunnin rættindi verða útint á rættan hátt. Vit mugu fylgja við, vísa ár og siga frá so skjótt sum vit merkja um okkurt ivasamt fer fram.
Eingin tilvild skal valda – vit hava ein sáttmála og eina arbeiðstíðaravtalu, sum vit skulu halda og verja um.
Dagurin, vit hittast
Fyri meg hevur aðalfundardagurin verið ein læraradagur burtur av, har eg við mínum starvsfeløgum gleddi meg at hitta aðrar lærarar og hoyra, hvussu okkara arbeiðsøki hevði tað. Vórðu tað fleiri, sum stillaðu upp til nevndina, so varð aðalfundurin vanliga nógv fólkaríkari.
Og tað gjørdi tað als ikki verri, um ein góð læraraveitsla varð aftan á fyri tey, sum møttu á aðalfundi. Í veitsluni hittast vit í minni formligum umstøðum aðrar lærarar, og oftani heldur kjakið frá aðalfundinum fram langt út á kvøldið.
Tískil meta vit, at ein veitsla veruliga er eitt gott punktum fyri hendan dagin.
Vit gleða okkum at síggja fólk, sum eru góð við skúlan, og bjóða tí lærarum, gestarøðarum o.ø. vælkomnum á aðalfund í Føroya Læraraskúla á Frælsinum leygardagin 21. apríl og í góða veitslu í HB-húsinum leygarkvøldið 21. apríl.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.

robotstxt: allowed

filter: keep


text:
Glasir er ein stórur og flottur bygningur, ið hvønn dag síðani skúlaársbyrjan hevur rúmað 1500 næmingum og 250 lærarum. Bygningurin hevur fingið rættuliga nógv rós í miðlunum, frá leiðslu, næmingum og almenninginum. Rósið er væl uppiborið, tí Glasir er ein vakur bygningur! Men tað eru tó ikki øll, ið eru so glað fyri bygningin.
Eg hitti Emmu, ið gongur í skúla á Glasi. Emma hevur ADHD.
ADHD er ein stytting fyri Attention Deficit Hyperactivity Disorder. Fólk við ADHD hava tað serliga trupult við uppmerkseminum og at hugsavna seg. Afturat hesum báðum hevur Emma, júst sum so nógv onnur við ADHD, eisini trupuleikar við stimuli. Stimuli er alt tað, ið sansarnir taka inn. Hetta ger, at Emma leggur merki til alt kring seg, ið fólk uttan ADHD ikki høvdu lagt merki til í líka stóran mun.
Emma fortelur mær, at alt kemur ófiltrerað inn hjá henni, so hon hoyrir alt og kann blíva forstýrað av næstan øllum. Um tað er for ófriðarligt, so verður hon forstýrað, men eisini um tað er ov friðarligt. Alt, ið sansirnir yvirhøvur kunnu fanga, verður fangað og síðani forsterkað.
-Eg hoyri alt! Eg hoyri órógvið í gongini, líka væl sum eg hoyri læraran undirvísa.
Emmu dámar væl at læra, men henni dámar als ikki Glasir. Hon leggur stóran dent á, hvussu flottur bygningurin er, men at hann ikki er nakað meira enn flottur. Hon heldur hann vera sera ópraktiskan og sigur, at hon kennir seg sum eitt djór í einum djóragarði, tá hon er í skúla.
- Her eru yvir 1500 fólk hvønn dag, og tú sært og hoyrir tey allatíð. Tað er eingin máti at skerma seg uppá. Hetta er eisini strævið hjá fólkum uttan nakra diagnosu.
Ein stór broyting
Broytingar eru torførar hjá nógvum við ADHD, so broytingin frá tí gamla og til Glasir var ógvuslig hjá Emmu. Tað er frægari nú, tí hon hevur funnið nakrar mátar at megna skúladagarnar betur, men tá hon kemur heim, hevur hon einki yvirskot.
-Eg havi einki yvirskot, tá eg komi heim, men tað má eg bara liva við, um eg skal fáa eina útbúgving.
Emma sigur, at glasrútarnir móti gongini órógva hana mest. Hesir rútarnir eru í øllum undirvísingarhølunum, og har kann næmingurin síggja nærum alt, ið gongur fyri seg í bygninginum.
-Tað er serliga tað, at man sær fólk úti í gongini, ið forstýrar meg mest. Hetta er strævið hjá teimum flestu - eisini fólkum uttan nakra diagnosu. Tað skapar órógv í undirvísingini, og hetta órógvið forstýrar meg bara enn meira.
Emma fortelur mær, at lærarir og lestrarvegleiðarir hava roynt at hjálpt henni við ymiskum. Gardinur eru komnar upp, og tað hevur hjálpt. Men tær eru bara úteftir, so Emma blívur enn órógvað av gongini.
Hóast gardinurnar hava hjálpt, so veit Emma líka væl sum øll onnur, at tað ikki ber til at gera nakað við bygningin sjálvan, ið hevur kostað 653 milliónir krónur.
-Bygningurin er dýrur, so nú kann man sjálvandi ikki bara droppa bygningin og flyta. Tað er ikki orduliga nakað annað at gera, enn at venja seg við hetta.
Emma hevur tó funnið sínar egnu snildur til eina lættari skúlagongd. Hon roynir altíð at venda rygg til gongina, brúkar smátalarar til at dempa órógvandi ljóð, og so tekur hon ein steðg í undirvísingini av og á.
Rúmar skúlin øllum?
Emma roynir at venja seg við skúlan, men hon er allíkavæl sera hørm um hann. Hon ivast um Glasir veruliga er ein skúli fyri øll. Hon heldur ikki, at skúlin rúmar teimum ungu introvertunum og teimum við ADHD og heldur ikki teimum, ið yvirhøvir hava trupulleikar við uppmerkseminum.
-Samfelagið er blivið soleiðis, at øll skulu síggjast og hoyrast allatíð. Man skal allatíð vera saman. Men tað riggar ikki hjá øllum, tí øll megna hetta ikki. Eg skilji væl hugsanina aftanfyri hetta, og tað ljóðar fantastiskt, men tað riggar ikki í praksis.
Sjálvt um Emma nú hevur funnið sær nakrar mátar at lætta um skúladagin, so følir hon enn, hvussu skúlin ávirkar hana, og hon er sera hørm um hetta.
-Eg megni ikki tað úrslitið, sum eg annars hevði kunnað megnað, tí eg ikki fái hugsavnað meg.
Gentan í greinini eitur ikki veruliga Emma. Hon hevur ynskt at vera dulnevnd, men redaktørurin og journalisturin kenna hennara samleika.


text:
Orð og lag: Rich Crist Jr
Týtt: Flóvin Tyril
Á tí sólheita degi á Golgata høvd
hekk tjóvur og píndist í angist og skuld.
Hann til Jesus sær brá, segði við Hann: “Minst meg, tá
Tú í ríki Tínum aftur koma skalt”!
Hann í krossins skugga eyga fekk á Jesus,
sá Guds Son sum sakleyst offur líða har.
Úr tí neyð, ið gekk á hann, sálarbót og frið hann fann,
í tí skugga, Kristi krossur gav,
tað var har, hann uggan fekk, sum hann hjálparleysur hekk,
hjálp og linna krossins skugga í.
Sum Guds Sonur hekk har á krossins træ,
Hann galt mína synd við tí blóði, sum rann.
Hann sá mína neyð, hugdi mildur á meg,
beyð vælkomnum mær í Sítt himmalska heim.
Eg í krossins skugga eyga fekk á Jesus,
sá Guds Son sum sakleyst offur líða har.
Úr tí neyð, ið gekk á meg, sálarbók og frið fann eg,
í tí skugga, Kristi krossur gav.
“Tað var har, eg uggan fekk, sum eg hjálparleysur gekk,
hjálp og linna krossins skugga í”,
hjálp og linna krossins skugga í.


text:
Ein bólkur av svium eru nú farnir undir átakið "Vit halda okkum niðri á jørðini í 2019", sum snýr seg um at fáa fólk at velja flogferðir frá í 2019.
Málið hjá fyriskiparunum er at fáa 100.000 sviar at melda seg til átakið. Higartil eru teir komnir nakað áleiðis við umleið 8.000 undirskriftum.
Flogfar er tað flutningstól, sum dálkar mest av øllum, og er tað við støði í hesum, at fyriskipararnir ynskja at fáa fólk at velja meira umhvørvisvinarligar loysnir.
DR fylgdi Maju Rosen, einum av stigtakarunum til átakið, meðan hon tosaði við fólk um átakið í suðursvenska býnum Malmø.
Maja hevur ikki flogið í 10 ár, tí hon sambært sær sjálvari hugsar um umhvørvið.
Við DR sigur hon, at eitt einstakt ár uttan flúgving sýnist meira yvirkomiligt fyri tey flestu enn restina av lívinum uttan flúgving.
- Men nógv uppliva so, so hvørt sum árini ganga, at tey saktans kunnu lata vera við at flúgva. Tí flúgva tey munandi minni, enn tey gjørdu áðrenn, sigur hon víðari.
Tilmeldingin til átakið fer fram á Facebook.
Les meira her
Um tú veitst okkurt, sum VP ikki veit - skriva so til vp@vp.fo


text:
Námsætlan
Skapandi evni
Endamálið er:
At barnið
- mennir sína skapanargleði.
- fær eyga á og virðismetir vakurleikan/estetikkin.
- mennir hugflogið og evni til nýhugsan.
- kann vísa síni skapandi evni við tilfari, leikum, dansi, tónleiki o.ø.
Tiltøk:
Rúmini eru innrættað við tí endamáli, at eggja barninum til at bera seg fram, skapa og brúka sítt hugflog .
Hetta verður gjørt við at:
- hava ymiskt skapandi tilfar og amboð í barnahædd, hóskandi til barnsins menningarstig
- barnið lærir at brúka ymiska tilfarið og amboðini
- hava kveikjandi myndir á vegginum í barnahædd
- hava leikur inni og úti, ið eru mennandi fyri skapandi evni og hugflog, soleiðis at barnið kann byggja og skapa ymiskt, ið ikki er givið frammanundan.
Vit bjóða barninum ymiskar estetiskar upplivingar við list, náttúru og mentan.
Hetta verður m.a. gjørt við at:
- vitja søvn og mentunarlig tiltøk
- fara ymiskar túrar, har dentur verður lagdur á djúphugsan og at leggja til merkis
- dansa, syngja, lurta eftir tónleiki, spæla sjónleik v.m.
Børnini skulu eggjast til at greiða frá sínum skapandi arbeiði, royndum og upplivingum. Hetta verður gjørt fyri at fáa íblástur frá hvørjum øðrum og eggjar til at menna verandi arbeiði/evni.
Mál og samskifti
Endamálið er:
At barnið
- ognar sær góðan føroyskan málburð
- fær umstøður at ogna sær flest møguligar hættir at samskifta við
- fær eina uppliving av bókstøvum, orðum, skrift, hugtøkum og symbolum
- kann orða seg í spæli, sangi og søgu
- dugir at brúka sítt kropsmál og andlitsbrøgd.
Tiltøk
Stovnurin er eitt málsligt mennandi umhvørvi har:
- tøl, orð og bókstavir eru ein sjónligur partur av gerandisdegnum
- barnið fær møguleika at skriva, lesa, telja o.s.fr.
Tann vaksni er ein málslig fyrimynd fyri barnið, og tí er neyðugt at tann vaksni
- gevur sær stundir til at práta við børnini
- hugsar um egnan málburð og brúkar eitt jaligt, virðiligt og fjølbroytt orðaval og rættar bendingar.
Í okkara virksemi hava vit javnan:
- sang, rím, ramsur og skjaldur, søgur og skemt
- samlingar til viðgerð av ymiskum evnum, kunning, samtalu, sangi, spæli o.a.
Vit leggja dent á:
- at barnið fær møguleika at siga frá sínum hugsanum, tørvi, kenslum, ætlanum og avgerðum við at samskifta jaligt og virðiligt við onnur børn og vaksin
- at øll børn fáa hjálp til samskifti, hóskandi til teirra tørv.
Nøkur børn læra málið betur kropsliga, sansaliga og við at minnast tað, tey síggja. Tað er okkara uppgáva at finna vegin til málsligu menningina hjá tí einstaka barninum.
Kroppur og heilsa
Endamálið er:
At barnið:
- mennist rørsluliga og sansaliga
- fær eina góða kropsfatan
- verður tilvitað um heilsugóðan kost
- gerst varugt við týdningin av reinføri
- fær hvíld.
Tiltøk:
Stovnurin skal vera eitt rørsluliga og sansaliga avbjóðandi umhvørvi bæði innandura og uttandura, har barnið fær møguleika at, og verður styrkt við at:
- Reiggja á ymiskar mátar, klíva, ganga á ósløttum lendi, venja javnvág, spæla bólt, sápubløðrur, súkkla v.m.
- Spæla við tilfar við ymiskum samansetingum og formi, s.s vatn, sand mold, rís, mjøl, deiggj, máling, leir o.a.
- Spegla sær, síggja/spæla við ymiskt tilfar um mannakroppin bæði innaní og uttaná
- lata seg í og úr.
Heilsugóður kostur
Tey vaksnu skulu vera tilvitað um heilsugóðan kost og at geva børnunum góðar matvanar. Soleiðis at børnini hava orku til at mennast.
Børnini skulu somuleiðis blíva tilvitað um heilsugóðan kost, og hvat góður matur ger við teirra krop.
Sansir
Fyri at styrkja um rørslu, sansaskipanina og javnvágina hjá børnunum, skulu børnini ganga á ymiskum lendi, steinum, klintra, ganga gjøgnum sítt gras, kava v.m.
Somuleiðis skulu vit hava amboð til at menna grovrørslur innandura og uttandura, t.d. bóltar til ymiskt endamál.
Og amboð at menna fínrørslulagið, sum t.d. deiggj, vatn, perlur, máling, skrúvuamboð, ymiskt at trýsta v.m.
Tann vaksni skal :
Seta orð á ymiskar kropslutir í gerandisdegnum og gjøgnum spæl.
Verða tilvitað um, at kropsligt samband er ein týdningarmikil partur av sansaskipanini hjá barninum.
Reinføri hevur týdning fyri sosiala lívið hjá barninum, minkar um smittuvanda og betrar harvið heilsuna.
Frísk luft er somuleiðis heilsufremjandi.
Tí skulu vit leggja dent á
- at vaska sær um hendurnar áðrenn máltíðirnar, aftaná at vit hava verið á vesi og annars eftir tørvi
- Hava fríska luft inni
- at børnini dagliga eru úti og spæla.
Náttúra og tøkni
Endamálið er:
At barnið:
- fær møguleika at nema sær kunnleika um náttúru og náttúrufyribrigdi
- fær møguleika at nema sær kunnleika innan alis-, evnafrøðiligar og matematiskar spurningar/hugtøk
- lærir at ferðast í náttúruni og virða djór, vøkstur og umhvørvi.
Tiltøk:
Stovnurin hevur eitt fjølbroytt uttanduraumhvørvi, har vit hava sett blómur, runnar, kryddplantur og rabarbur niður.
Ein partur av garðinum er meira hagakendur, har blómur, gras og lyngur sleppur at vaksa, og har smákykt liva. Hetta eru børnini dagliga ein partur av, líkasum tey eru partur av tí føroysku náttúruni.
Inni hava vit bøkur um djór, plantur o.a.
Skipað tiltøk:
- túrar í nærumhvørvinum t.d. Sandágerð, Sandá, í hagan og umhvørvið beint uttan um garðin
- verkætlanir, ið kunnu snúgva seg um ávís djór, árstíðir, vatn o.a. har børnini fáa høvi at granska ymiskt í náttúruni ella á stovninum
- Grækarismessuhald, har vit saman brenna bál, syngja tjaldurssangin og eta saman
- Stovnurin hevur ymiskt tilfar s.s. ymisk íløt, vektir, lodd, rís, sand og vatn. Soleiðis fáa børnini møguleika at arbeiða við rúmd, tyngd, ymiskum formum og støddum.
Tann vaksni skal:
- Geva sær stundir at kanna nágreiniliga saman við børnunum og práta við tey um ymiskar spurningar, sum taka seg upp
- vera ein góð fyrimynd og fara væl um í náttúruni
- kunna vera úti í nærum øllum veðri saman við børnunum
- kunna loyva barninum at hugdýpa seg og gera egnar royndir (vera aftanfyri)
- kunna stuðla undir virksemi hjá barninum, tá hetta er neyðugt (vera við síðuna av)
- kunna vísa á eitthvørt til at skapa forvitni/áhuga (vera frammanfyri).
Persónligir førleikar
Endamálið er:
At barnið lærir
- Innliving, so barnið er ført fyri at seta seg inn í støðuna hjá øðrum
- Sjálvvirðið. Barnið upplivir; eg eri, sum eg eri, og tað er gott
- Tolsemi. Barnið lærir at rúma ymisleikum
- Dirvi. Barnið torir at taka ímóti avbjóðingum
- Skapanarevni. Barnið lærir at finna loysnir á avbjóðingum
- Sjálvbjargni. Barnið hevur ávirkan á sín dag og sítt lív á dagstovninum.
Tiltøk
Stovnurin er eitt mennandi umhvørvi, har:
- Arbeiðið er væl skipað
- Tann vaksni hevur eina góða og sunna barnaáskoðan, ið er í tráð við málini á stovninum
Starvsfólkið er ein fyrimynd fyri barnið, og tí er neyðugt at, tað:
- Hevur umsorgan, er siðiligt og positivt í orð, talu og gerðum
- Virðir og rúmar børnum og sínum starvsfeløgum.
Í okkara virksemi hava vit javnan:
Virksemi, har barnið sleppur at royna seg sjálvt og hava ávirkan á sítt lív.
Vit leggja dent á:
- At lurta eftir barninum og teirra vilja
- Sjálvsøkni og felagsskap
- Rúma teimum og nøkta teirra tørv.
Sosialir førleikar
Endamálið er:
At barnið
- Sær seg sjálvt sum ein part av bólkinum
- Dugir at virða onnur, og at vit øll eru ymisk
- Dugir at vísa umsorgan fyri sær sjálvum og øðrum
- Megnar at spæla saman við øðrum
- Megnar at samskifta við onnur á hóskandi hátt og siga frá.
Tiltøk
Stovnurin er eitt sosialt mennandi umhvørvi har:
- Vit hava tiltøk, leikur og onnur amboð, sum eru við til at stimbra menningina hjá børnunum
- Vit eru virðilig bæði í talu og atburði ímóti børnum, foreldrum og starvsfólkum.
Tann vaksni er ein góð fyrimynd fyri barnið, og tí er neyðugt, at tann vaksni hevur fólkaligan og siðiligan atburð.
Í okkara virksemi hava vit javnan:
- Virksemi, har vit læra at vera saman, loysa ósemjur og vísa virðing fyri hvørjum øðrum.
Børn við góðum sosialum førleikum fáa fleiri vinir, tey vera glað og styrkja um sína sjálvsfatan og sjálvsálit. Tey fáa fleiri sambond, sum styrkir um trivnaðin.
Siðir og mentan
Endamálið er:
- at børnini gjøgnum ymisk og afturvendandi tiltøk fáa høvi til at uppliva og læra um mentan í Føroyum og her á stovninum.
Tiltøk:
Vit leggja dent á, at børnini læra um serføroyskar merkisdagar v. m.
Skipað verður m.a. fyri:
- Grækarismessuhaldi
- at tekna og tosa um Merkið dagarnar undan flaggdegnum
- føroyskum dansi
- lærandi løtur um tjóðarblómuna Sóljuna, og tjóðfuglin Tjaldrið.
- sangløtum.
Vit fara til ymisk mentunarlig tiltøk/støð sum t.d.
- Konsertir
- Sjónleik
- Framsýningar
- Søgulig støð
- Minnisvarðar/standmyndir
- Ymisk søvn
Uppskot til støð/túrar:
- Fornminnisavnið, Listasavnið, Kirkjubø, Boysensgarður, Smiðan í Lítluvík, Østrøm, Norðurlandahúsið, Skansin, Tingið, Tinganes, Argjaskot, Risastova, Andrass á Argjum, Bókasavnið, Kongavarðarnir, Reynsmúlalág.
Stovnsmentan
Stovnurin hevur eisini síni egnu afturvendandi tiltøk m.a.
Sólarkaffi, tá sólin aftur skínur inni í okkara garði.
Hugnadagur í maj/juni saman við foreldrum.
Summarveitsla /garðdagur.
Ítróttardagur.
Valdøgurðar.
Páskir.
Føstulávintshald og føroyskur dansur.
Grækarismessuhald.
Flaggdagur.
Árlig útferð við børnum.
Føðingardagur stovnsins.
Felags foreldrafund í oktober.
Jólaveitsla.
Eisini skipa vit sjálv fyri sjónleikum o.ø. í barnagarðinum, har antin starvsfólkið ella børnini framføra. Av og á, til serlig høvi, fáa vit vitjan av onkrum, sum framførir sjónleik, dukkusjónleik ella annað undirhald.


text:
Barnadansurin í Tøkum Lætt byrjar nú aftur
Nú sleppa børnini aftur at dansa. Barnadansurin í Tøkum Lætt byrjar aftur nú sunnukvøldið 21. oktobur klokkan 18.00. Leggið merki til, at klokkutíðin er broytt. Í mun til í fjør er dansurin framskundaður ein hálvan tíma.
Øll eru vælkomin í dansin, ið varar umleið ein tíma. Tað verður dansað og kvøðið saman við børnunum. Eisini er ein lítil steðgur, har kanska ein søga verður lisin.
Tá barnadansurin er liðugur uml. klokkan 19.00 møtast tey vaksnu til dans.


text:
Tveir svimjarir frá SuSvim hava í vikuskiftinum verið til Norðurlendska Meistarastevnu í Tórshavn. Tey bæði Róland Toftum og Alisa Vestergård, stóðu seg væl. Róland setti FØ met í 50 m bringu við tíðini 28,37 sek. Alisa var við liðsvimjingini, ið setti FØ met í 4 x 200m frí við tíðini 2,26,81. Nýggi venjarin hjá Susvim, Balász Sasvari, var eisini við sum ein partur av venjaratoyminum hjá SSF. Ferðaleiðarar hjá FØ liðnum, vóru eisini úr SuSvim, Yvonna og Óli Toftum. Róland Toftum er longu farin víðari til næstu kapping. Hann skal luttakað í EM í Glasgow í hesi vikuni, okur ynskja Rólandi góða eydnu.
Forfatter: SuSvim
Balazs Sasvari nýggjur høvuðsvenjari hjá Susvim
Susvim hevur fingið nýggjan høvuðsvenjara, tað er 35 ára gamli ungarin Balasz Sasvari. Vit hava biðið hann siga nøkur orð um seg sjálvan.
Eg eri uppvaksin í Ungarn, har øll í familjuni svumu. Báðir beiggjarnir hjá mær svumu, og pápi okkara var høvuðs venjari hjá okkara felag, og tað er hann framvegis. Eg svam kapp í 18 ár, eg byrjaði sum 6 ára gamal, og eg svam við sama felag øll ár. Eg byrjaði at svimja Open Water kappingar, tá ið eg var 16 ára gamal, eg fann útav, at eg var betur til Open water enn í svimjihylinum. Tá eg gekk á universitetinum fokuseraði eg á Open Water svimjininga, og tá bleiv eg úttikin til landsliðið. Eg havi luttikið í tveimum EM Open Water, eg havi eisini verið við til fleiri World Cups, og Len Cups. Eg havi verið Ungarskur meistari fýra ferðir.
Ígjøgnum hesu árini bleiv eg útbúgvin sum Ítróttalærari (Bachelor), og eg tók eisini útbúgving sum svimjilærari og venjari. Aftaná Universitetið byrjaði eg at arbeiða í heimbygdini sum fulltíðar svimjilærari og venjari. Í 2009 fekk eg eitt tilboð um at sleppa til Egyptalands og byrja mína karrieru sum venjari. Eftir eitt ár í Egyptalandi flutti eg til Onglands, og skjótt aftaná gjørdist eg høvuðsvenjari fyri fyrstuferð. Eg búði í Onglandi í 9 ár. Í hesum tíðarskeiði var eg høvuðsvenjari hjá tveimum feløgum. Eg havi vant nógvar svimjarar til regionalt og nationalt støði, og mínir bestu svimjarar hava vunnið landsmedaljur og svomið á altjóða støði.
Eg helt áfram við mínari útbúgving í Onglandi, har eg fekk prógv sum ein stig 3 svimjivenjari, og eisini sum Fitness intruktør.
Aftaná ein langan stegð í Onglandi, helt eg, at eg trongdi til eina broyting, og tí tók eg av hesum sera spennandi tilboði um at venja SuSvim. Eg vóni, at eg fari at megna at fáa SuSvim upp á tað næsta støði!
Susvim ynskir Balasz vælkomnum og bestu ynskir framyvir.
Susvim til Køge Open
Susvim til Køge-open
Í dag fara 14 svimjarar hjá Susvim til Danmarkar. Tey skulu luttaka í svimjikapping, ið verður í Køge í vikusiftinum. Svimjikappingin byrjar í morgin fyrrapartin, og verða tað svomnar innleiðandi kappingar um morgunin, og finalurnar eru seinnapartin.
Svimjarnir hjá Susvim, ið luttaka í kappingini eru í aldrinum frá 8 – 14 ár.
Svimjarnir, ið eru við eru:
Jórun Winther (2011)
Eva Debess (2010)
Diana Bech (2010)
Bjarta í Lágabø (2009)
Lilja Winther (2009)
Silja Bech (2008)
Emma Debes (2010)
Sissal Rógvadóttir (2010)
Talita Johannesen (2010)
Bjarti Ludvig (2006)
Andreas Debess (2006)
Jóannes Clementsen (2007)
Teitur Winther (2005)
Jónathan Sørensen (2006)
Venjarar á ferðini eru: Diana Müller og Róland Toftum
Ferðaleiðari er: Marlon Kjærbo
Susvim ynskir svimjarunum góða eydnu.
Móttøka fyri Róland í Páls Høll
Týskvøldið skipaði Vágs kommuna og Susvim fyri móttøku av Róland í Páls Høll
Róland vann sum kunnugt 2 gullmerkir og eina bronsu við Oyggjaleikunum á Gibraltar, har Róland eisini setti tvey føroysk met.
Hetta var triðu oyggjaleikinar, ið Róland hevur lutikið á, fyrstu ferð var á Jersey 2015, síðan Gotland 2017 og nú á Gibraltar 2019. Næstu oyggjaleikir verða á Guernsey 2021, og vóna vit, at Róland heldur á at venja og heilsan vil tað so, at hann aftur tá umboðar Føroyar.
Marlon, formaður í Susvim, Dennis Holm, borgarstjórið fyri Vágs kommunu, Sørin Bruhn, stjórið á Suðuroyar Sparikassa og Jens Petur Brattalíð, leiðari fyri Páls Høll, fluttu framm røðu fyri Róland. Eisini fekk Róland gávu frá Vágs kommunu og Suðuroyar Sparikassa, hartil blómutyssið frá Vágs kommunu og Páls Høll.
Susvim á venjingarlegu
1. lið hjá Susvim hevur júst verið á venjingarlegu. Susvim hevur nakrar ferðir havt eina venjingarlegu, tá í svimjiárið byrjar aftur í august. Hesaferð var venjingarlegan í Lissabon, Portugal. Hendan venjingarlegan var eitt sindur annarleiðis, av tí at fyrsti partur var meira sum ein vælfortjent feria hjá okkara svimjarum. Flestu teirra fóru longu avstað beint eftir oyggjaleikinir á Gibraltar. Restin av svimjarunum, saman við nøkrum foreldrum, fóru úr Føroyum 1 august. Ferðalagi kom heim aftur til Føroya týsdagin 13. august.
Ferðaleiðarar á ferðini vóru Anita og Atli Vestergård.


text:
Køkar
Borðplátur
Vit framleiða borðplátur og kunnu bjóða at framleiða borðplátur eftir egnum ynski, har møguleiki er fyri at velja ímillum nógvar ymiskar træ sortir.
Vit fáa gjørt nógv ymisk snið, fresa profil í, undirseinka vask, tapsamlingar og mangt annað.
Frontar & Lakkering
Frontar til køkar verða framleiddir Evna, og hava vit nógvar møguleikar av velja ímillum.
Vit fáa fresa nógv ymisk snið, og hava eisini møguleika at sproyta frontar í øllum farvum. Eisini kunnu vit framleiða frontar við ymiskum yvirfladum, so sum linoleum, plast laminat og øðrum.
Greb
Evna hevur alskyns greb til køkar, og hevur eisini møguleika at bíleggja onnur greb heim eftir ynski.
Køkur
“Vit eru seeera væl nøgd við køkin, og er hann væl úr hondum greiddur.”
Rutt & Hanus Hansen


text:
Røða, sum Torbjørn Jacobsen, borgarstjóri, helt í Løkshøll, eftir at seinasta skotið var skotið í Rókagreinini av Eysturoyartunlinum:
Stórar hendingar varpa langar skuggar frammanfyri sær. Krútroykurin hevur verið ramur, skjálvtarnir støknir, nógv er lempað, akað og siglt, og bresturin frá hesum seinasta skotinum í Rókini er samanumtikið bert fráboðanin um, at nú verður gamla farleiðin millum báðar armarnar á Skálafjørðinum og høvuðsborg landsins, Tórshavn, ískeklað av nýggjum, í einum toppmodernaðum hami í mun til komfortin umborð á mjólkarbátunum, sum byrjaðu skipaða rutusigling á hesi leið fyri 111 árum síðani.
Ferð, undirstøða og samskifti eru nakrir av meginfaktorunum í einum nýmótans samfelag. Framtøkan seinastu stórthundrað árini og serliga síðan stríðsárini seinru hevur verið óvanlig. Føroyar fluttu seg fyrst frá einum spjaddum balkaniseraðum bygdasamfelag til eitt oyggjasamfelag, har undirstøða varð løgd millum bygdir, og nú farið er og verður um sund og firðir við brúm og bergholum undirsjóvar kann væntast, at vit, sum eiga hetta landið, fara at hugsa um tað sum eina samanhangandi eind. Eina tjóð við nógvum sprøklutum stuðlandi kordelum.
Onkur væntaði verkligan dómadag, tá fiskimarkið, ein onnur undirstøða, varð flutt út á tvey hundrað fjórðingar fyri 42 árum síðani, frælsi á havinum og at sleppa framat kendum fiskimiðum var veingjaskert, og vit sótu eftir við egnum kova, einum rúmligum bassengi undir 275 túsund ferkilometrum av havleið. Tað hendi ikki, at dómadagurin kom, og hóast hersknu millumrokningarnar, m.a. í 1992, so hevur framtøkan ongantíð verið størri enn tað sama. Hon er komin úr einum nógv mentum undirstøðukervi, skúlaskapi, mentanarstrevi, vinnu og skipaðum samfelagstænastum.
Fyri okkum, sum síggja akførini fara norður- og suðureftir Kaldbaksvegnum, Sandvíkarhjalla og vindmyllurnar í Húsahaganum úr stovuvindeyganum, er tað sjón fyri søgn, at ein bein linja er stytsta leiðin. Tankin um fast samband millum syðru endarnar á landsins prúðastu oyggjum, har meiri enn helmingurin av fólkinum í landinum býr, er ikki nýggjur, og í byrjanini tóktist hann heldur fjarur og fíggjarliga brekkan í so brøtt. Einstaklingar her um leiðir og síðani kommunurnar settu málið á skrá, og síðani er tað farið um væmingar og vaggandi gjálv í politisku skipanini.
Fleiri royndir eru gjørdar, sum ikki rukku á mál. Stríð hevur eisini verið um fíggjarligu samanskrúvingina, um tunnilin skuldi vera almennur ella privatur. Veturin 2008 togaðust vit um eitt samgonguskjal, dag og nátt, og at fáa hendan tunnilin á skrá, við 17 tingmonnum av 33, og onkrum sandoyingi sum ætlaðum viðleikara, var vónleyst. Ta einu náttina funnu vit fram til hvussu hesin gordiski knúturin kundi loysast, - tunnilin undir Tangafirði og Sandoyartunnilin skuldu skeklast saman í eitt og sama felag. Eina og somu verkætlan. CHE-samgonguni var ikki lív lagað, kortini, og tunlarnir rendu seg aftur upp á turt.
Aðrar royndir vóru eisini gjørdar. Onkur almenn og ikki minst famøsa CIP-loysnin, ið fekk ketilin uppá kók aftur, men sum í ov stóran mun hevði til endamáls at brúka hesa verkætlanina sum trivaliga mjólkikúgv hjá útlendskum investorum, í so stóran mun, at teir umvegis markleysan profitt høvdu sogið ikki bara ein, men fleiri Sandoyartunlar upp í seg, og sandoyingar lógu tá eftir við verandi maritimu undirstøðu um Skopunarfjørð í rúma tíð framyvir. Løgtingið, ið sat frammanundan hesum, valdi tíbetur at venda aftur til CHE-loysnina - og nú bar til við breiðari semju.
Meðan bygdirnar eystanfyri í oynni hava havt størri tilknýti til Klaksvíkina, m.a. við skipaðum rutusambandi, so hevur tað verið høgligari hjá fjarðbúgvum at ferðast til Havnar í ørindum. Skjútstíðin, Mjólkaforsýningin, Nólsoyar Páll, Berghild, Strandferðslan, Bygdaleiðir og nú Eysturoyartunnilin. Hóast brúgvin um Streymin og Norðskálatunnilin vóru stór infrastruktuel frambrot, so kendist tað í tíðarbrúki sum afturstig hjá teimum í syðru endunum á stóru oyggjunum. Ein góður hálvur tími við Tróndi - av Toftagjógv á Bursatanga - gjørdist til ein góðan tíma við strætisvagni eftir landsvegi, um berghol og brúgv. Toftamaður, virkandi í høvuðsborgini, brúkti nú tvífalt tíðarmál til tað at flyta seg sjálvan til og frá arbeiði í høvuðsstaðnum. Á sama hátt hjá havnarmanni øvuta vegin.
Ongin ivast í at tunnilin millum Hvítanes, Rókina og Strendur gerst eitt paradigmuskifti av teimum stóru í Føroya søgu. Eitt er at tíðarmálið í ferðing millum miðbýirnar í Runavík og Tórshavn verður skorið við trimum fjórðingum, úr einum tíma niður í eitt korter, annað er, at hesi økini, dynamisk hvør á sín hátt, standa væl upp ímóti hvørøðrum. Høvuðsstaðurin, sum er sjálvsagdi umsitingarbýurin, har almennar samfelagsberandi institutiónir halda til, - og landsins vinnuliga høvuðsøki hesumegin Tangafjørðin. Bara tað, at tú fært ein og sama arbeiðsmarknað, har ferðslan fer at ganga báðar vegir, verður ein kolossalur fyrimunur fyri borgaran, og gevur honum størri frælsi til velja, hvar ið hann skal selja sína arbeiðsmegi.
Umráðandi er eisini, at kommunurnar báðumegin Tangafjørðin finna fram til logisk og rationaliserandi samstørv, sum eru teimum og samfelagnum sum heild til frama. Ov lítið er komið burturúr á tí mótinum, har verkætlanir av hesum slagnum áður eru framdar, men júst tí at tær báðar størstu búsetingareindarnar í landinum verða skeklaðar saman, átti tað at borið betri til í hesum umfarinum. Mesti vinningurin fæst, um dynamikkurin verður varðveittur og styrktur í báðum støðum, tí veldst tað nógv um tey sum ráða fyri borgum, at tey liggja støðugt á takinum, og ikki lata standa til, bert fyri at gerast sovibygdir og býir hjá einum trivaligum høvuðsstaði.
Ongin ivi er um, at hesin tunnilin fer at lynna undir væl størri samstarv á mentanarøkinum, vinnuøkinum, ítróttarøkinum o.s.fr. Hann fer eisini at menna góða samstarvið kring Skálafjørðin uppaftur meira, nú Strendur vera okkum, eystarumegin fjørðin, líka nær sum tær visuelt tykjast okkum í gerandisdegnum. Í grundini vera hesar tríggjar kommunurnar nú næststørsti býur í landinum, í einum metropoli, sum Havnin eisini er eini parturin av. Kortini er tað av stórum týdningi, at vit hvør í sínum lagi varðveita serligu eyðkennini, sum hanga uppi við einum strandingi, toftamanni, glyvramanni, havnarmanni o.s.fr. Tað er stóra sjarman við Føroyum, frábrigdini og serligu mentanarstreingirnir frá bygd í aðra, frá býi til annan.
Tað ber illa til at flyta fram røðu í dag uttan at nevna vegirnar til og frá tunlinum, í Tórshavn og í Runavík. Tvær verklagslógir hesum viðvíkjandi, í grundini alt ov lítið ambitiøsar, høvdu vunnið sær vegin fram á tingborð. Fríggjadagin orkaðu pøstir løgtingsmenn eftir øllum at døma ikki meiri, teir ynsktu frið og náðir fram til Ólavsvøku, - og nú, hóast ætlaðu hvíldina, útpurraðir og órógvaðir aftur av danska forsætismálaráðharranum, Lars Løkke Rasmussen, sum í dag kallaði teir til próvtøku danska grundlógardagin, um tveir gevandi stólar í fitilendinum á Danatingi. Allir flokkar, ongin nevndur ongin gloymdur, samdust um, at verklagslógirnar um innkomuvegirnar skuldu foykjast burtur, dømdu tær deyðar at vera, táið teir samfelt stungu høvdini í sandin, og í óðum verkum lupu á dyr, meðan alt lá í hálvum gekki. Eftir sita tvær kommunur, Tórshavnar og Runavíkar, við stórum samferðslu-trupulleikum, tá akandi verður undir Tangafirði. Vit mega forvænta, at ein myndugleiki, sum fer í holt við eina profitabla verkætlan, ið eisini skal gjalda tað mesta av Sandoyartunlinum, er somikið at sær komin, at hann ikki letur tvær av 29 kommunum um at gjalda fyri til- og frákoyringina, hagartil sum almenna taxametrið stendur og telur og áleggur akandi borgarum gjøld. Vónandi fær tjóðin eitt regime eftir løgtingsvalið í næstum, sum megnar at loysa hetta málið til frama fyri øll, eisini okkum sum búgva í Tórshavnar- og í Runavíkar kommunu.
Í aðrar og allar mátar er hetta kortini ein stórur dagur. Vit sum vóru uppi á døgum, táið mjólkarbáturin brúkti tað mesta av einum degi av Havnini inn á Skálafjørðin, umvegis Kaldbak, Kollafjørð og Sundalagið, høvdu kanska ikki væntað, at hetta fór at henda í okkara tíð, men hetta ber boð um eina øgiliga uppdrift, sum er óvanlig í einum lítlum og lítið bygdum oyggjalandi mitt í sjónum. Tann megin verður uppaftur størri nú. Í stóran mun hevur framtøkan í samfelagnum yvirhøvur fylgt gongdini í infrastruktuellu framtøkuni. Hendan íløgan ber boð um, at vit framvegis eru á veg fram- og niðaneftir í menning og vøkstri.
At tað nú verður skeklað í av nýggjum millum Havnina og Skálafjørðin, eftir stytstu leið, er tekn um, at framtíðarsjónir framvegis finnast í hesum landinum og at skútan liggur við framskrúvu.
Við hesum fari eg at takka øllum teimum, sum á hvør sín hátt spaðaðu til, soleiðis, at hendan verkætlanin vann frama. Ikki minst tykkum, sum í góð tvey ár hava fresað runt í havsins djúpu námum, fyri at gera gerandisdagin hjá mongum okkara lagaligari í ókomnum døgum, vikum og árum. Takk fyri góða samskiftið vit hava havt við avvarðandi partar, um staklutir størri og smærri, og hóast tað onkuntíð var sum at seta undir klett, so fanst altíð ein loysn, verkætlanini til frama.
Havnin og Skálafjørðurin eru nú á veg inn í eina samstarvandi sferu, við høgligari undirstøðu enn henni sum hevur verið. Ískeklað er av nýggjum á gomlum og siðbundnum leiðum, í hesi syftuni undir havbotninum heldur enn fram eftir hinum streymharða Nólsoyarfirði. Sjógv, Rókin og Hvítanes heldur enn Langanes, Toftagjógv og Bursatangi.
Í nakrar dagar hava vit hoyrt um hin góða hirðan í kirkjum, samkomum og útvarpi. Lembingartíð er og Mikkjal á Ryggi er nógv sungin. Nú er væl fráliðið, áratíggju, millum hálva og heila øld kanska, síðani kendi skiparin á mjólkarbátinum, havnarmaðurin Rubek Rubeksen, hitti Sámal Petur í Grund, senior, á brúnni í Søldarfirði. Um hesa tíðina. Rubek var forvitin eftir at vita, hvussu tað var lambað í Søldarfirði. Eysturoyingum líkt lat Sámal Petur onki at. Tá helt Rubek fyri, styðjandi og uggandi á málinum, at tað vóru nógvar tvílembur at síggja á traðunum í Havn, og komst hetta helst av tí, at teir har suðuri vóru farnir at geva ærnum kraftfóður. Tá var tað at Grundamaðurin svaraði: “Tað er nú tað, men í Søldarfirði eru vit ikki farnir at geva kraftfóður, so her hava vit framvegis brúk fyri brundi, fyri yvirhøvur at fáa lomb undan ærnum.” Skemtandi menn. Um eitt gott ár fara vit at aka framvið hvørjum øðrum undir havbotninum, heilsa uppá hvønnannan og samskifta umvegis aðrar miðlar enn teir báðir á brúnni í Søldarfirði, sum einaferð var meginstøð hjá Mjólkaforsýningini.
Nútíðarsamfelagið stendur í stóran mun á ferð, undirstøðu og samskifti – hesum tekur Eysturoyartunnilin fulla hædd fyri, - nú er bert eftir hjá okkum sjálvum at fáa nakað skilagott burturúr hesi størstu íløgu í Føroya søgu higartil.
Við hesum fari eg til seinast at ynskja landsmonnum mínum hjartaliga til lukku við Eysturoyartunlinum, mikla frambrotinum í undirstøðu, sum heilt víst verður tjóðini til miklan frama.


text:
Tiltøk 2001 til 2005
- TÝSDAGIN, 28 FEBRUAR 2012 18:25
- DAGFØRD HÓSDAGIN, 23 JUNI 2016 22:00
- SKRIVAÐ AV Administrator
Her skal standa eitt yvirlit yvir farin tiltøk frá 1987 til 2013, tíverri mangla nógv tiltøk!
Tiltøk í 2001
9. januar 2001
9. januar 2001 vóru vit líkasum bidnir, at standa fyri sanginum til nýggjárskonsertina, tí nýggjárskórið skuldi vera - ikki blandað kór - men manskór. Vit 30 til 40 mans maktaðu ikki nógv móti einum heilum symfoniorkestri, so vit máttu út at finna sangarar, sum kundu stuðla undir. Á hesu konsertini hevði prgrammnevndin set tey mergjaðu kórverkini »Landkjending« og »Soldatakórið« hjá verdi á skránna. Solistur í »Landkjending« var eingin annar enn Úlvur við Høgadalsá, sum megnaði uppgávuna til lítar. Tíverri noyddist vit at syngja oftani, tí Eimskip hevði keypt eina konsert leygardagin, har innboðin skuldu møta kl. 18:00, meðan vit aftur sunnudagin skuldu syngja kl 16:00 og kl. 19:30, so tað var ein ordans umgangur fyri solist, kór og orkestur!
10. februar 2001
10. februar 2001 helt okkara sangari Georg Egholm trýss ára føðingardag uppi í Sjónleikarhúsinum. Og blíður sum hann var og er, bjóðaði hann sangarunum við til haldið, og afturfyri sungu vit sjálvandi nakrar sangir, sum hóskaðu til eina veitslu. Bæði hann og vit vóru væl nøgdir aftaná.
12. mars 2001
Mánadagin 12. mars 2001 kl. 20:00 vóru vit sum vant í ÚF. Men hetta kvøldið hevði Sjónvarp Føroya biðið okkum um at syngja sangin »Kristoffur Kolumbus« uppá band fyri teir, tí SVF hevði planir um vísa eina italska seriu. Serian skuldi hava føroyska talu, og fyrireikararnir hildu eisini at tittullagið skuldi syngjast á føroyskum, og tað bleiv Jón Svein Heinesen, sum fekk uppgávuna at taka okkum upp á band, og tað gekk vist væl, - serian var í hvussu so er væl dámd.
21. apríl 2001
Leygarkvøldið 21. apríl 2001 var Prix Føroyar uppi í Norðurlandahúsinum. Tiltakið Prix Føroyar varð við okkara luttøku. Vit sungu ein sang saman við bólkinum "All that rain". Konsertin bleiv send beinleiðis í sjónvarpinum og útvarpinum.
5. mai 2001
Fríggjakvødið 5. mai 2001 vóru vit uppi á Hotel Føroyum og sungu »Sangerhilsen«, »I østen«, »Klara stjärna«, »Ísland« og »Føroyar mítt land« og umframt kvóðu vit »Stolt Signild«. Grundin var tann, at »Team Norden« hevði fund 3. til 6. mai í Føroyum við fyrilestrum og øðrum. Torfinn Høgaard var ein av teimum, sum stóðu fyri tiltakinum, og hann bað okkum um at syngja - í føroyskum búna! - norðurlendskar sangir og kvøða fyri gestum sínum kl 20:30. Vit møttu allir kl 21:30 í rúmi 117 fyri at hita upp. Mads og Heri og skipaðu.
29. apríl 2001
Sunnudagin 29. apríl 2001 kl. 16:00 høvdu vit konsert uppi í Norðurlandahúsinum. Upprunaliga skuldi konsertin vera 28. apríl, men av tí, at tað enn ikki var ruddað eftir PRIX Føroyar, mátti konsertin útsetast. Konsertin var sera fjøllbroyt, tí fyrst sang Janus Trúgvasson einar tveir sangir(»Longsul« og »Gluggaop«), sum hann sjálvur hevði gjørt, síðani spældu Árni Hansen og Bjarni Restorff tvey stykkir fyri tjúgu fingrar (ella fýra hendur) eftir Fr. Schubert og Edv. Grieg (»March Miltaire« og »Norskan dans no. 1«), Manskórið sang nakrar sangir einsamallir og einar tveir sangir saman við solistinum Gunhild Andreasen (»Nobody knows the troubles I've seen« og »Swing low, sweet chariot«) meðan Árni Hansen og Peter H. Niclasen framførdu »Ständchen« hjá Fr. Schubert. Og eisini sang Barbershop kvartettin »Tell me why«. Her er skráin:
19. mai 2001
Leygardagin 19. mai 2001 kl 11:30 sungu vit til eina Matiné í Havnar kirkju. Tað var organisturin í Havnar kirkju Oddvør Johansen, sum skipaði soleiðis fyri, at vit kundu syngja í kirkjuni í einar 30 minuttir. Sangirnir vóru hesir:
26. mai 2001
26. mai 2001 var eitt harmonikatreff uppi í ítrottar høllini á Hálsi, sum vit luttóku í.
10. juni 2001
Frá 6. juni til 11. juni høvdu vit vitja av tí norska Manskórinum Breistein, sum dagliga heldur til í útkantinum við Bergen. Samstundis sum teir vitjaðu okkum, høvdu vit í Føroyum eina heldur forkunniga vitja av fyrrverðandi heimsmeistaranum í talvi Kasparov. Hann telvaði móti øllum teim bestu telvarunum hjá okkum, og flest allir vóru teir við skerdan lut. Fyri at vísa fyrrverðandi heimsmeistaranum eitt sindur av Føroyum - uttan talv - var ein mentanarløta uppi í Norðurlandahúsinum sunnudagin kl 16:00, har, millum annað, Tórshavnar Manskór í føroyskum klæðum sungu einar 5 sangir, og gestir okkara manskórið Breistein sang eisini. Vit royndu at syngja á russiskum og kórini bæði sungu »Konglijekonvalje« saman. Tað riggaði vist útmerka og vit fingu allir eitt smíl frá heimsmeistaranum tá vit sungu á russiskum!?
10. juni 2001
Sunnukvøldið kl. 20:00 hevði Tórshavnar Manskór saman vit manskórsgestunum Breistein úr Voss, konsert í Kommunuskúlaauluni, har vit framførdu í gott og væl ein tíma. Vit sungu hvør sær og einar tveir sangir saman, og eftir tað, høvdu vit eina hugnaløtu saman áðrenn teir dagin eftir skuldu heim aftur til Norra við Norrønu.
26. juli 2001
26. juli 2001 høvdu umleið 25 mans eina framførslu uppi í veitsluhøllini á Hotel Føroyum. Tað var Eyðun Poulsen sum vegna Smyril Line, hevði heitt á okkum um at syngja fyri einum norskum bóndafelagi úr bygdini Voss, sum var og ferðaðist í Føroyum um tað mundi. Við í ferðaliðnum var føroyingurin Sniðálvur Jóanesarson, sum var frásøgumaður hetta kvøldi og hevði lagt dent á, at Tórshavnar Manskór skuldu syngja fyri teimum í 20 minuttir. Størstu ynskjini vóru, at vit sungu í føroyskum klæðum, og at vit millum annað sungu »Dýrd á vík og vág«, tað gjørdu vit so kl. 20:30. Eftir okkum kom Havnar Dansifelag.
18. august 2001
Leygardkvøldið 18. juli 2001 vóru vit í høllini á Hálsi. Kiwanis felagsskapurin hevði heitt á okkum at syngja nakrar sangir fyri sínum 600 gestum, sum vóru til eitt tiltakið, teir høvdu uppi á Hálsi. Vit sungu í 20 minuttir bæði á føroyskum, íslendskum og norskum, og fólk vóru væl nøgd.
20. oktober 2001
Leygardagin 20. oktober 2001 kl. 16:00 var konsert í Gøtu kirkju. Orsøkin til hesa konsert var, at Tórshavnar Manskór í eina heila viku hevði havt Erik Kamp Hansen sum gestadirigent. Vit høvdu boðið honum til Føroyar frá 12. til 21. oktober (innkvarteraður privat hjá Mads Winther, Aksel Haraldsen og Birgir Krossteig) við tí fyri eyga, at geva okkum inspiratión. Við sær hevði hann nógvar góðar sangir, sum vit øvaðu hvønn einasta dag Erik vitjaði okkum, og sum áhoyrarnir kundu hoyra á konsertini í Gøtu kirkju. Útvarpið gjørdi nakrar upptøkur, sum teir sendu sunnudagin eftir, og eitt sindur av reklamu fingu vit, tí útvarpið hevði eina beinleiðis samrøðu við Erik Kamp Hansen fríggjadagin áðrenn konsertina. Vit vóru í Gøtu frá kl 13.00 inntil vit fóru til Havnar aftur kl. 18.00, og direkta í Gamla Realskúlan, har ein lítil samkoma var fyri Erik Kamp Hansen - og okkum!
21. oktober 2001
Sunnudagin 21. oktober 2001 helt bygdin Elduvík ein rundan føðingardag, og tað var kikjan sum helt sín trýss ára føðingardag. Í tí sambandi sungu vit nakrar sangir í kirkjuni.
2. november 2001
Fríggjakvøldið 2. november 2001 vóru vit í einari beinleiðis sending í Útvarp Føroya. Tá royndi ÚF at hava »live« musikk hvørt fríggjakvøld, og nú var so túrurin komin til okkara. Vit sungu okkurt sum Edvard Nyholm Debes hevði langt til rættis, og vit sungu onkuntíð millum kl. 19:00 og kl. 20:00.
??. ? 2001
Framførsla í Havnar Klubba
24. desember 2001
Mánadagin 24. desember 2001 vóru vit sum vanligt er, uppi á Lágargarði. Har var tað enn einaferð jólahald fyri búðfólkunum og teim nærmastu, - eisini børnunum! Har hevur prestur jólaguðstænastu, búðfólkið syngur sálmar, aftaná syngja vit, og tá vit eru lidnir, dansa børnini um jólatræðið og fáa ein jólapakka. Eftir tað fer búðfólki inn á »eindirnar« við sínum skildfólkum har tey hugna sær. Vit sungu hesaferð hesar sangir: »Mítt hjarta tilhald hevur«, »Jólaklokkan«, »Gleðilig Jól«, »Nú andar«, »I dit Rige« og »Furuskogen«.
Tiltøk í 2002
14. mars 2002
Hósdagin 14. mars 2002 vildi Sjónvarp Føroya hava okkum í studio at gera eina sending við Manskórinum. Sendingin skuldi vera ein vangamynd av manskórinum og tí lívinum, sum fylgir við, men tað bleiv tað ongantíð. Men vit gjørdi so sendingina við solistum sum td. Kára p. í »Skygni«, Peter H. Niclasen í »I dit rige« og fleiri øðrum. Sendingin bleiv gjørd í Vørðsluni har millum annað Ragnar C. Jacobsen stóð fyri upptøkunum, meðan Edward Fuglø stóð fyri kolissunum.
4. juni 2002
Týsdagin 4. juni 2002 voru fleiri av limunum í Tórshavnar Manskóri uppi á Hotel Føroyum og sungu. Tað var Fiskimálastýrið sum hevði ráðstevnuna NASCO í døgunum frá 3. til 7. juni við umboðan úr fleiri tjóðum og henda týsdagin vildu fyrireikararnir av tiltakinum, Green Gate Incomming, hava okkum niðan at syngja fyri gestunum kl. 9 um morgunin í 15 minuttir, beint eftir at Jørgin Niclasen hevði sett stevnuna. Vit sungu sum avtalað varð í føroyskum klæðum kl. níggju um morgunin!!!
9. juni 2002
Sunnudagin 9. juni 2002 høvdu vit konsert í Vesturkirkjuni við okkara gestadirigenti Hans Iversen. Hans Iversen sum vanliga býr í Norra, starvaðist í Føroyum um hetta mundi, og tað gjørdu vit okkum dælt av, so hann undirvísti ikki bara børnum í sangi, men eisini okkum í ein heilan vetur. Úrslitið av hesi undirvísing skuldi vísast fram á eini konsert, upprunaliga í Norðurlandahúsinum, men har kom alt møguligt í vegin, so við góðum vilja frá starvsfólkunum í Vesturkirkjuni sluppu vit at hava konsertina har kl.?. Konsertina tók Finnur Hansen upp á band fyri Útvarp Føroya. Á konsertini var alt møguligt á skránni, sum tygum kunnu síggja her:
3. august 2002
Leygardagin 3. august 2002 luttóku vit á Listastevnuni, sum Norðurlandahúsið skipaði fyri. Vit skuldu vera við tá stevnan varð sett í konsertsalinum í Norðurlandahúsinum. Tróndur B. Hansen hevði skrivað musikk til setanina, og Ernst Sondum Dalsgarð framførdi. Fyri at fáa okkurt annað bóðu tey Tórshavnar Manskór um at framføra Regin Smið fyri manskór soleiðis, sum hann skuldi framførast við guitar, paukum, solisti og manskóri. Vit høvdu styrkt Manskórið eitt sindur, øvað nógv, og so høvdu vit fingið Ólavur Jakobsen at spæla guitar í føroyskum klæðum, Kára Olsen at spæla paukur í føroyskum klæðum, Fróða Sandoy at syngja solo í føroyskum klæðum og eitt styrkt Tórshavnar Manskór sang Regin Smið í føroyskum klæðum. Tað gekk vist rættiliga væl, tí øllum áhoyrarunum dámdu væl framførsluna.
10. august 2002
Leygardagin 10. august 2002 sungu vit tíverri til jarðarferðina hjá Kára D. Petersen, sum í nógv ár var sangari í manskórinum. Vit møttust í útvarpinum kl. 11:30 fyri at øva tað vit skuldu syngja til jararferðina úr Vesturkirkjuni kl. 13:00.
21. september 2002
Leygarkvøldið 21. september 2002 sungu vit nakrar sangir til eitt tiltak, sum ítróttar Samband Føroya (íSF) hevði í Müllers Pakkhúsi. Áheitan var komin frá ferðaskrivstovuni Grenn Gate Incomming um at fáa okkum at syngja fyri teim trýss útlendskum gestunum, sum vóru við til tiltakið. Kl 21:00 skuldu vit syngja fyri gestunum í einar 15 minuttir í føroyskum klæðum, umframt at tveir av okkum skuldi skeinkja tá gestirnir komu kl. 19:45. Hilmar Jan Hansen, sum var »Toastmaster«, presenteraði okkum pent árenn vit sungu, og álitið, at skeinkja við inngongdina tá gestirnir komu, fingu Oskar Eirikson og Finnur Joensen.
28. oktober 2002
vóru vit uppi í útvarpinum og gjørdu fleiri upptøkur av "Eitt dýpi av dýrari tíð" hjá Jens Paula Heinesen og Elin Heinesen. Upptøkurnar skuldu brúkast í filminum um Jens Paula Heinesen. Gulla Øregaard bað okkum um at syngja, og tað var vist hon, sum var »primus motor« soleiðis, at filmurin bleiv til veruleika.
2. november 2002
Framførsla í SMS, sum fylti 25 ár
14. desember 2002
Jólaveitsla á Háskúlanum
20. desember 2002
Framførsla í Havnar Klubba
24. desember 2002
Jólahald á Lágargarði.
Tiltøk í 2003
23. mars 2003
Várkonsert í Norðurlandahúsinum. Bjarni Restorff og Sunleif Rasmussen.
1. mai 2003
1. mai 2003 kl 19:45 høvdu vit okkara fyrstu konsert á Conwallsferðini frá 30. apríl til 7. mai 2003, har vit skuldu luttaka á eini internationalari manskórsfestival og -kapping. Konsertin var í Launcheston Central Methodist Church.
2. mai 2003
2. mai 2003 kl 19:45 høvdu vit okkara næstu konsert á Cornwallsferðini, og hesaferð var konsertin í Truro Cathedral.
3. mai 2003
3. mai 2003 kl 12:00 var so sjálv kappingin, og hon fór fram í einari stórari høll, »Hall for Cornwall« í býnum Truro. í kappingini fyri færri enn 40 manskórssangarar, sum vit luttóku í blivu vit nummar 3 av 12 luttakandi kórum, - so tað gekk bara heilt væl! Allur dagurin var settur av til luttøkuna, tí har vóru fleiri aðrar kappingar, sum vóru áhugaverdar.
Omanfyri síggja tygum eina mynd við Tórshavnar Manskóri frá kappingini í »Hall for Cornwall« og myndir av skreytbløðunum, vit fingu fyri luttøkuna.
3. mai 2003
3. mai 2003 kl 19:45 eftir kappingina, fóru tey ymsu kórini út at syngja fyri fólkinum, sum búðu har um leiðir, og vit fóru til eitt stað, sum eitur St. Pol-De-Leon í bygdini Penzance, har vit høvdu konsert.
4. mai 2003
4. mai 2003 kl 14:30 sungu vit í Marquee í Eden Project. Tað er eitt stað við kunstigum tropiskum klima, við tí sermerkta plantu og - djóralívi, sum har er.
4. mai 2003
4. mai 2003 kl 19:45 seinni um dagin, fóru vit til St. Germans Church í Torpoint fyri at syngja fyri bygdarfólkunum har.
5. mai 2003
5. mai 2003 kl 19:45 høvdu vit so okkara seinastu konsert á Cornwallsferðini í »Hall for Cornwall« í Truro, áðrenn ferðin gekk heimaftur, eftir eina væleydnaða ferð.
Myndirnar frá ferðini til Cornwall kunnu síggjast her:
View this photo set on Flickr
http://www.manskor.fo/index.php?option=com_content&view=article&id=47&Itemid=58&lang=fo#sigProIde7141c361d
Vil tú síggja myndirnar á Flickr, so trýst her!
18. mai 2003
Sungu saman við íslendska Karlakórinum Jøkull í Vesturkirkjuni
1. juli 2003
Samvenjing og -vera við Karlakórinn Fóstbræður úr Íslandi. Her er eitt link til heimasíðu teirra: www.fostbraedur.is
17. des. 2003
Framførsla í Havnar Klubba
18. des. 2003
Matiné í Havnar Kirkju
24. des. 2003
Jólahald á Lágargarði.
Tiltøk í 2004
11. januar 2004
Nýggjárskonsert í Norðurlandahúsinum saman við Symfoniorkestrinum
31. januar 2004
Vetrarveitsla í hølunum hjá Starvsmannafelagnum
6. mars 2004
Konsert í Royndarhúsinum í Nólsoy. Umleið 80 áhoyrarar.
21. mars 2004
Konsert í Húsavíkar kirkju. Umleið 100 áhoyrarar. Her er ein mynd í allar besta veðri frá ferðini í Húsavík.
1. mai 2004
Sungu í Fuglafirði saman við íslendska karlakórinum Ernir. Her er eitt link til heimasíðu teirra: www.ernir.it.is
2. mai 2004
Sungu í Norðurlandahúsinum saman við Ernir. Samvera í Havnar Klubba
1. juni 2004
1. juni gjørdu vit, sum ikki einaferð, eina upptøku til fløguna »Væl má gagnast«, sum kom út í desenmber 2008. Her er ein mynd frá upptøkuni í Vesturkirkjuni:
9. juni 2004
Fløguupptøka í Vesturkirkjuni
11. desember 2004
Matine í Havnar Kirkju kl. 11:00. Vit sungu »Laudate Dominum«, »Razboinika«, »Orðini«, »Kvøldljómur« og »Gleðilig jól«. Solistar vóru Berghild Poulsen, Fróði Sandoy og Peter H. Niclasen, meðan Árni Hansen spældi kaver.
17. desember 2004
Framførsla í Havnar Klubba
19. desember 2004
Konsert saman við Felagskórinum Gøta/Leirvík og Eivør í Gøtu Kirkju
22. desember 2004
Konsert saman við Felagskórinum Gøta/Leirvík og Eivør í Vesturkirkjuni
24. desember 2004
Jólahald á Lágargarði.
Tiltøk í 2005
9. januar 2005
Nýggjárskonsert í Norðurlandahúsinum saman við Symfoniorkestrinum
29. januar 2005
Vetrarveitsla í hølunum hjá Starvsmannafelagnum
31. mars 2005
31. mars 2005 klokkan hálgun átta um morgunin, sungu vit í Rosságøtu 6 á Argjum fyri Hans Paula Joensen, sum tá fylti háltrýss ár. Vt sungu »Eg elski teg land«, »I østen stiger solen op« og »Jeg har så græsselig ondt i min mave«, og aftan á blivu vit bodnir inn til rundstykkir, kaffi, te ella okkurt gott fyri magan.
8. apríl 2005
Fríggjadagin 8. apríl 2005 sungu vit úti á lærskúlanum har sum lærara íbúðirnar eru, tí Árni Hansen fylti 65 ár. Vit møttu kl 16:30 har vit sungu nakar sangir fyri honum, og innbodnum vinfólkum
5. juni 2005
Sunnudagin 5. juni 2005 kl. 16:00 var konsert við Karlakór Rangæinga og Tórshavnar Manskóri í Vesturkirkjuni. teir 40 sangaranir í Karlakór Rangæinga komu til Føroyar tann 3. juni og fóru 4. juni á Norðoyarstevnu í Klaksvík har teir høvdu konsert við løgum eftir Sigfús Halldórsson. Á konsertini í Havn høvdu vit hvør sína helvt umframt at vit sungu nakrar sangir saman. Eftir konsertina, tað vil siga um sjey tíðina, var okkurt til matna v.m. og hugni í Havnar Klubba fyri okkum og Karlakóri Rangæinga.
22. oktober 2005
Konsert í Norðurlandahúsinum
26. - 31. oktober 2005
Konsertferð og Landsmót Karlakóra í Íslandi. Her er ein mynd tá øll manskórini sungu saman við íslendska Symfoniorkestrinum.
Myndirnar frá ferðini 26. til 31. oktober 2005 kunnu síggjast her:
View this photo set on Flickr
http://www.manskor.fo/index.php?option=com_content&view=article&id=47&Itemid=58&lang=fo#sigProId8123937197
Vil tú síggja myndirnar á Flickr, so trýst her!
18. november 2005
18. november 2005 sungu vit fyri Fótbóltsamband Føroya vanliga stytt FSF á Hotel Hafnia og orsøkin var at FSF hevði fingið vitja av Michel Platini, sum promoveraði seg sjálvan sum eitt gott formansvalevni í UEFA. Tað lukkaðist vist til fullnar, tí hann blev seinni valdur til formann, men hann fekk vist ikki nakra stemmu úr føroyum. Á myndini eru Michel Platini og Óli Holm, sum var formaður (presidentur ella forseti) í FSF frá 2004 til 2008.
16. desember 2005
Framførsla í Havnar Klubba
17. desember 2005
Matiné í Havnar Kirkju
24. desember 2005
Jólahald á Lágargarði.


text:
Í dag var rithøvundurin, yrkjarin, tónleikarin og lærarin Steintór Rasmussen á vitjan í 8. a og d. Tí seinastu tímarnar hava næmingarnir tosað um yrkingar. Serliga hevur verið tosað um innihald, rím, bókstavarím og myndir.
Steintór var boðin á gátt at segði frá, hvussu hann arbeiðir við at yrkja, og hvussu hann t.d. fær íblástur. Nógvar yrkingar vóru at tosa um, og hann tók nakrar úr rúgvuni. Millum aðrar Føroyar, Rósa, Hvítar flykrur og Kom aftur Jesus.
Hann segði frá ymiska innihaldinum, huglagnum og um evni at siga frá tí, mann hugsar um, og at duga at bera fram ein boðskap, sum fangar.
Ein áhugaverd vitjan og vit takka Steintór fyri vitjanina.
Um tú hevur áhuga at arbeiða við yrkingum, so gevur snar.fo eitt boð uppá, hvussu ein kann byrja væl.
Les yrkingina fleiri ferðir ígjøgnum.
• Les hana innantanna og les hana upp
• Kanna ókend orð í orðabók
• Greina fløkjasligar setningar
Um tekstin
Greið frá tí, sum tú veitst um yrkingina, so sum
• hvør hevur skrivað hana
• nær hon er skrivað og givin út
• forlagið, sum gav út
• hvørjum hon er ætlað (móttakari)
• hvør ætlanin er við henni (slag av yrking og endamál)
Kjarnin
Greið frá, hvør kjarnin í yrkingini er (t.e. innihaldið stytt til fáar reglur).
Bygging og innhald
• Hvussu er yrkingin bygd upp ella sett saman? (Er hon t.d. býtt upp í ørindi, ella
er hon ein heild?)
• Er hon klassisk ella modernað?
• Er yrkingin lýrisk ella episk ella bæði?
• Hvat verður yrkt um? T.d. kenslur, huglag, fosturlands- ella náttúrualsk,
persónar, persónlig sambond, politikk, samfelagslig viðurskifti, átrúnað, ella
sigur yrkingin kanska eina søgu?
• Hvat sigur heitið á yrkingini um innihaldið?
• Minst til at kanna endan á yrkingini. Har sæst ofta ein samanumtøka ella ein niðurstøða.
Røddin í yrkingini
• Er røddin óbeinleiðis (eingin persónur) ella beinleiðis til staðar í yrkingini t.d. sum eitt eg ella sum ein 3. persónur hon ella hann?
• Vendir frásøgufólkið sær beinleiðis til lesaran ígjøgnum eitt tú?
Tíð og stað
• Kanna, um yrkingin er knýtt til ávísa tíð ella tíðarskeið.
• Kanna, um yrkingin er staðbundin.
Snildir og mál
• Eru rím í yrkingini?
• Eru endurtøkur av ávísum orðum ella setningum?
• Hvørjar orðaflokkar er dentur lagdur á?
Eru serlig orð í yrkingini?
• Eru jalig ella neilig orð, ið hava týdning? T.d. lýsingar-, navn- ella sagnorð
• Hava orðini hjátýdningar? Ella eru tey ítøkilig?
Er myndamál nýtt í yrkingini?
• Myndburðir?
• Samanberingar?
• Sálarkveiking?
• Persónsgerð?
• Ímyndir (symbol)?
Eru mótsetningar í innihaldinum?
Gev tær far um grafisku myndina.
Kanna teknsetingina. Er hon vanlig?
Hvat skapar rytmuna í yrkingini?
Tulking og tema
Tak saman um tað, sum tín greining vísir. Vert er at geva hesum serligan ans, tá ið tú tulkar:
• Heitið á yrkingini
• Hjátýdningar, ið eru knýttir til serlig orð
• Myndamál, ið kann skiljast í fluttari merking
• Mótsetningar og stríð
• Samanbrestir og tvídráttir
• Hvat snýr yrkingin seg í veruleikanum um?
Millumtekstleiki
Er nakað millumtekstasamband í yrkingini?
Kennir tú aðrar tekstir (søgur, myndir, filmir ella annað), ið viðgera sama evni? Greið frá teimum.
Boðskapur/hugburður
Hevur yrkingin ein serligan boðskap til lesaran?
Tín hugsan
Hvat heldur tú um hesa yrkingina? Gev grundir fyri tínum sjónarmiðum.
Er yrkingin viðkomandi fyri okkum í dag? Hví/hví ikki?
Góðan arbeiðshug :)


text:
Stóri súgfiskur (súgfiskaættin)
Liparis liparis liparis (Linné, 1766)
Stødd: Stóri súgfiskur verður upp í 15 cm langur.
Dýpi: Hann er úr vatnskorpuni niður á 300 metra dýpi, djúpast er hann norðast í útbreiðsluøkinum.
Litur: Hann hevur ógvuliga skiftandi litir. Teir, ið eru fingnir á okkara leiðum, hava verið ljósagráir og gjøgnumskygdir við einum farra av ljósareyðum yvir sær. Annars viðhvørt oliven- ella ljósabrúnligir ella gulir við hvítum langstrípum. Hann hevur ljóst royggj.
Teinar: R 35-43; G 29-37; Ry 41-49.
Lýsing: Stóri súgfiskur er lítil, bøllutur fiskur, minnir um hvalspýggju at føla, skræðan tykist leys og flytur seg undan, tá nortið verður við hann. Hægstur er hann um bulin. Hann hevur runda, stutta gron, eina ryggfjøður og eina gotfjøður og stórar uggafjaðrar. Búkfjaðrarnar eru umskapaðar til ein súgvikopp undir búkinum, og hann er munandi størri enn eygnatvørmátið. Hann hevur lítlan stert. Hann hevur tvinnar nasagluggar, teir fremru eru upp- og útbendir. Hann hevur smá táknaop. Gotið er nærri súgvikoppinum enn gotfjøðurini. Vaksnir fiskar síggjast sjáldan, helst tí teir halda seg mest niðri millum grótið á botni. Súgfiskar súgva seg ofta fastar á botn og benda stertin fram við aðrari síðuni.
Eyðkenni: Hann er kvapsutur og bleytur. Gotfjøðurin og ryggfjøðurin eru samanvaksnar við stertin við einum skræðulepa, mótsett lítla súgfiski. Hann hevur tvinnar nasagluggar.
Týdningur: Stóri súgfiskur hevur ikki vinnuligan týdning.
da: Finnebræmmet ringbug, en: Seasnail, fr: Limace de mer, ís: Stóri sogfiskur, no: Vanlig ringbuk, tý: Grosser Scheibenbauch
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sporðdrekafiskar Scorpaeniformes
Í sporðdrekahópinum eru 26 ættir, ið hava 279 slektir og 1477 sløg.
Av hesum eru undir Føroyum 7 ættir við 17 slektum og 23 sløgum:
Fiskarnir í hesum hópinum eru í stødd smáir til miðal, sterturin er oftast nakað rundaður aftureftir, onkuntíð innbogin, men sjáldan sýldur. Uggafjaðrarnar eru oftast avrundaðar aftan.
Fiskarnir eru oftast klæddir við píkum ella beinplátum um høvd og bul, yvirhøvur hvassir, harðir og knortlutir fiskar.
Sporðdrekafiskar eru um øll høv, onkur sløg eru í blandingsvatni og onkur eisini í feskvatni.


text:
Danski politikarin, Mogens Lykketoft, var formaður á ST-aðalfundinum, sum samtykti Tey Seytjan Heimsmálini um burðardygd. Hann var í Føroyum og greiddi frá um ta hugsjón, sum lá til grund fyri ST-sáttmálanum á ráðstevnu, sum fólkatingslimurin Magni Arge skipaði fyri í Norðurlandahúsinum 23. februar í 2018.
Í sambandi við verkætlan um burðardygd á Skúlanum við Løgmannabreyt hevur Jón Kragesteen, varaskúlastjóri, umsett røðuna hjá Mogens Lykketoft. Niðanfyri kann framløgan hjá Mogens Lykketoft lesast á føroyskum:
Mogens Lykketoft
Jón Kragesteen týddi
Takk fyri innbjóðingina og høvi at koma her at tosa um tað, sum upptekur meg allarmest síðan árið hjá mær sum formaður fyri ST aðalfundinum.
Eg fari at byrja við at siga eitt sindur um bakgrundina til avgerðina hjá ST at fara undir tey 17 heimsmálini - og í tilknýti til tað, um eitt av málunum, ið er tað, sum hevur allarmest skund, sum heimsins lond í desember 2015 í Paris vórðu samd um - nevniliga at gera eina enn meira bindandi avtalu um at verja umhvørvið.
Tað hevur ofta verið sagt, at ST fór ikki at megna at liva upp til sítt endamál. Í veruleikanum er sannleikin allan vegin tey seinastu 72 árini, har vit hava havt ST, at tað hevur verið sagt: Ja, tað er gott, at vit hava ein felagsskap, sum rúmar øll stýri í heiminum, og sum noyðir tey at tosa saman. Men tað er eisini rætt, at ST megnar ikki alt. Og viðvíkjandi friðarspurningum er avmarkingin tað, sum tey stóru londini í trygdarráðnum kunnu ganga við til. Av tí at trygdarráðið ikki hevur gjørt nakað, hava vit ov nógvar ósemjur nú.
Hinvegin hevur ST 120.000 fólk kring heimin undir ST flagginum. Uttan tey høvdu enn fleiri kríggj og ósemjur verið.
ST hevur, í tey 72 árini tað hevur verið til, havt nógv virksemi. 50 ymiskar stórar ætlanir eru í gongd kring heimin í ymiskum økjum. ST hevur tí megnað at verið avgerðandi og megnað at seta dagsskránna, og verið við til at leiða gongdina rætta vegin. M.a. hevur tað eydnast at basa nógvum sjúkum, sum hava dripið nógv fólk. Í miðal liva fólk tí eini 20 ár longri enn tey gjørdu áðrenn. Tað er eisini so, at Túsundára Málini, sum vóru samtykt í 2000, har vit settu okkum fyri, at næstu 15 árini skuldi talið av ógvusliga fátøkum niður í eina helvt, er farið frá 1,5 milliard til 0,76 milliard. Tað málið rukku vit. Ikki bara orsakað av ST, men eisini orsakað av ST. Hetta arbeiðið er so grundarlagið fyri, at tey 17 málini, sum nú eru ásett at skula røkka næstu 15 árini, vóru sett.
Heimsmálini er eitt úttrykk ella eitt forstáilsi fyri, at sjálvandi skulu vit ganga leiðina víðari at útrudda ógvusligt fátækradømi, vit skulu helst sleppa undan, at tað í 2030 eru fólk, sum skulu klára seg fyri minni enn tveir dollarar um dagin.
Men vit mugu viðurkenna, at mátin, vit eru komin fram til tað, sum vit eru komin fram til, ikki er burðardyggur og ikki rætta leiðin longur fram.
Besti mátin at lýsa hetta er at vísa á, at tey flestu, sum komu úr fátækradømi hesi 15 árini vóru kinesarar. Hví tað? Kina er eitt spennandi projekt og hevur seinastu 40 árini 30-faldað sín tjóðarbúðskap, og er tí tað stað í heiminum, har flest fólk eru fingin úr ógvusligum fátækradømi. Men ógvusliga ferðin hjá Kina at fara sama vegin, sum vit her um leiðir hava nýtt 300 ár um, er samstundis besta lýsingin um, at hesin vegur er ikki gongdur longur.
Vit noyðast at finna nýggjar leiðir. Tí um hildið verður fram á tí leiðini, sum Kina hevur broytt sín búskap upp á, so vil landið sjálvt vera kvalt av hesum. Og tað hava tey skilt í Kina. Og tað var ein av orsøkunum til, at tað hevur borið til at koma ásamt um hesa nýggju dagsskránna: Tey 17 Heimsmálini.
Tað er ikki longur nóg mikið at seta sær fyri, at tað ikki skulu vera fólk, sum skulu klára seg við minni enn 2 dollarum um dagin. Vit eru noydd til at taka ábyrgdina av, at tað, at menniskju eru til her á jørðini, ávirkar jørðina soleiðis, at umstøðurnar gerast nógv meira óstøðugar, enn tað. sum vit kenna til í dag - um vit ikki broyta atferð.
Og tað merkir, at vit mugu býta tað tilfeingið, sum vit hava, nógv meira javnt, um vit skulu megna at basa fátækradømi. Tí er boðskapurin í teimum 17 Heimsmálinum, at vit skulu basa fátækradømi og hungri og arbeiða fyri atgongd til útbúgving hjá allari mannaættini. Men tað kann bara henda, um vit fáa forstáilsi fyri at býta møguleikar og ágóðar betri.
Og mál 10 snýr seg um javnstøðu millum kynini. Um vit góvu gentum og dreingum kring allan heim somu møguleikar, vildi tað uppá eingang gjørt heimin 25% ríkari. Meiri javnrættindi millum lond og í londunum sjálvum er ein avbjóðing í einum heimi, har menningin partvís hevur verið, at færri eru ógvusliga fátøk, men samstundis eru nøkur fá vórðin nógv ríkari, so samlaði munurin er øktur. Í USA hevur 1% av fólkinum hamstra sær allan framburðin, sum er hendur í landinum tey seinastu 40 árini. Við øðrum orðum er vandi fyri, at eitt sera stórt umhvørvið verður óstøðugt orsakað av, at ágóðarnir eru so ójavnt býttir.
Vit sum liva báðumegin Norðuratlantshav hava nógv tað stórstu ávirkanina á umhvørvið og nýtsluna av jarðarinnar tilfeingi. Tí snúgva tey 17 heimsmálini seg ikki bara um viðurskiftini hjá fátøkum fólkum í fátøkum londum - sum man kann siga, at Túsundára Menningar Málini snúðu seg um. Tey snúgva seg um øll fólk í øllum londum. Tey 17 Heimsmálini seta stór krøv til okkara at umstilla okkara máta at liva, okkara máta at framleiða og at forbrúka. Tí sannleikin er jú, at um 2 milliardir í Asia, við kinesarum á odda, stíla ímóti at liva upp á sama máta sum vit, so vita vit tvey ting við vissu: Tey kunnu ikki fáa tað, og vit kunnu ikki varðveita tað, sum vit hava. Og tað hevur eina einfalda frágreiðing: Síðani tann dagi í januar í 1946, tá ið eg varð føddur, eru vit blivin tríggjar ferðir fleiri fólk á jørðini, gott og væl, og vit hava eitt forbrúk, eitt avtrykk, eitt fótaspor, sum kanska er 8 ferð so stórt, sum tað var í 1946. Tað eru bara outsidarar, sum Donald Trump og Bjørn Lomborg, ið kunnu finna upp á at bagatellisera avleiðingarnar av hesum. Tey allarflestu, tað haldi eg, at Katrin fer at greiða meira frá um, vilja siga, at hetta er ein trupulleiki, sum vit noyðast at taka okkum av rættiliga skjótt. Tað snýr seg um øll málini og allar innanhýsis samanhangirnir millum tey, sum eru eins týdningarmikil.
Men tað er eitt mál, sum hevur meira skund enn øll onnur og tað er veðurlagið. Vit eru noydd til at steðga globalu upphitingina, áðrenn so nógv ferð kemur á hana, at tann verðin, har okkara børn ella barnabørn skulu liva í, er ein verð, har vatnstøðan í havinum er hækkað, oyðimerkurnar hava spjatt seg og jøklarnir, sum í dag veita feskt vatn til milliardir av fólki kring heimin, eru bráðnaðir og horvnir endaliga. Tað er neyðugt at vit skilja, at um vit ikki gera okkurt í móti teirri heimsumfatandi upphitingini og veðurlagsbroytingunum, so vilja vit seta í gongd ósjálvbodnar fólkaflytingar og ósemjur, sum gera tey tingini, sum vit longu í dag ikki megna at handfara nóg væl, nógv verri at handfara. Tí tilveran hjá ovurhonds nógvum menniskjum fer at verða skrødd sundur, livikorini vera grundleggjandi broytt, og fólk verða noydd at flyta til okkurt annað stað, orsakað av broytingunum í veðurlagnum.
Tí hevur tað so stóran skund, at gera nakað við at forða veðurlagsbroytingunum, og tí var tað so umráðandi, at londini í ST í desember í 2015 í París kundu semjast um eina meiri bindandi avtalu. Og tit minnast jú øll somul, at roynt varð eisini í Keypmannahavn í 2009. Tað gekk ikki so væl. Tað kunnu tað vera nógvar orsøkir til. Men týdningarmesta orsøkin var helst, at tá var tað ikki gingið upp fyri leiðarunum í USA og Kina, at hetta eisini var sera týdningarmikið fyri teirra land. Men í 2015 var tað gingið upp fyri teimum. Parísavtalan um veðurlagið varð rokkin, tí at hetta var løtan í nýggjari heimssøgu, har tær báðar størstu búskaparligu eindirnar í heiminum, USA og Kina, høvdu leiðarar, sum skiltu, at tað tænti teirra egnu endamálum, at henda heimsumfatandi dagsskrá varð gjørd, og sum var bindandi fyri allan heimin.
Tá ið eg var í París sum formaður fyri aðalfundin, og prátaði við tey, sum samráddust, spurdi eg um vónirnar vóru at semjast, eftir tað, sum hendi í Keypmannahavn í 2009, og nevndi, hvat við londum sum Venezuela og Saudi Arabia, hvat fara tey at siga? Svarið eg fekk var, at annaðhvørt taka amerikanarnarnar ella kinesararnir sær av teimum londunum og fáa tey upp á pláss. Og tað var tað sum hendi.
Nú kunnu vit siga, at tað er ikki so gott, at vit hava fingið Trump. Og rætt er tað, tað er ikki so gott. Men hvat, ikki er nógv annað at siga, enn at tað vónandi gongur skjótt yvir. Tað, sum til ber at gleða seg um er, at býttleikin hjá Trump at melda USA úr Parísavtaluni - veðurlagsavtaluni - hevur útloyst størri positivitet kring heimin, og eisini í USA, enn vit høvdu torað at vónað. Vit síggja m.a. at kinesararnir hava bundið seg enn meira til sjálvir at gera nakað, og nógv onnur lond eru eisini við í fullari ferð. Danmark kundi saktans sett ferðina upp, hóast vit allýsa okkum sjálvi sum undangonguland. Men vit hava eisini sæð í USA, at stórir býir sum New York, stórir statir sum California, og stórar fyritøkur, hava lagt seg á odda og sagt, at hetta gera vit, tí at hetta er neyðugt at gera fyri mannaættina. Og tær stóru fyritøkurnar hava lagt afturat, at tær gera tað, tí tær duga at síggja, at pengar eru í tí.
Og Danmark hevur eina blómandi røð av fyritøkum, sum saktans kunnu gera seg galdandi at taka sær av tøkni til framleiðslurnar, sum skulu bera heimin fram at loysa hesar ómetaliga torføru líkningar, sum tey 17 Heimsmálini seta upp.
Tað eru ikki stundir til at fara í smálutir í øllum.
Um eg nú fari stutt í gjøgnum tey málini, sum eg ikki havi nevnt, so vil eg vísa á, at tað eru nógv mál, sum á ein ella annan hátt snúgva seg um vatn. Mál 6 er eitt av teimum. Eitt annað er mál 16, havið, sum snýr seg um at verja atgongdina til vatn sum heild, og ikki minst atgongdina til reint drekkivatn til øll, sum er fullkomiliga fundamental fyri burðardygga menning í heiminum.
Í Danmark og Føroyum halda vit, at reint vatn nærum er ein banalur spurningur. Men trotið á reinum vatni er stórsti dreparin, sum er eftir í heiminum í dag, eftir at vit hava bast øllum teimum stóru umfarssóttunum - ella í øllum førum hava bart tær langt niður.
Vantandi atgongd til ves, til sanitet hjá 2 milliardum av fólkum er ein av teimum stóru heilsutrupulleikunum. Tá ið vit so tosa um veðurlagið - og harvið eisini í veruleikanum um spurningin, hvussu vit kunnu varðveita vatntilfeingið í stórum vavi - ja so vita vit øll somul, at tað snýr seg fyrst og fremst um at avmarka vakstrarhúsgassini, har CO2 er nummar 1. Tað, tað snýr seg um, er nakað so ógvusligt og dramatiskt sum at taka avgerð um seinast í 2050 at steðga at brúka olju, gass og kol.
Er tað gjørligt? Er tað hugsandi? Fer tað at henda?
Ja, tað er møguligt, ja tað er hugsandi, ja tað kann henda, tí tað eru ein øgiliga skjót menning í tøknini at nýta varðandi orkukeldur. Og prísurin á tilfarinum til varðandi orku fellur skjótt, ein sólsella kostar í dag bara 20% av tí, sum hon kostaði fyri 6 árum síðan. Tað er gjørligt og tað er neyðugt. Men, tað vil krevja eina ógvusliga broyting í okkara máta at veita orku, og hvussu vit framleiða sum heild, um hetta skal eydnast. Onkur vil spyrja: Ber tað yvirhøvur til at sameina hetta við búskaparligan vøkstur?
Mál 8. Ja tað verður ein annar búskaparligur vøkstur, har vit eru komin burtur frá fossilu brennievnunum. Og tað verður ein búskaparligur vøkstur, har vit taka nógv meira atlit til at endurnýta tilfeingið. Har vit premiera, at framleiddir lutir halda longri, verða ódýrari at umvæla osfr.
Nakrar sera umfatandi atferðarbroytingar, sum mál 9 miðar í móti, skulu stuðlast av eini tøkniligari menning. Ein sera stórur partur av svarinum upp á, hvussu vit kunnu røkka einari burðardyggari menning er alt tað, sum ikki er uppfunnið enn. Alt tað, sum skal uppfinnast í morgin, um tvey ár, um fimm ár, um tíggju ár. Og sum vil verða uppfunnið. Um vit sum natiónir, stýri, syrgja fyri samstarvi við vinnulívið og menna tey svar, menna fyritøkur, sum kunnu geva hesi svar.
Tað snýr seg um infrastruktur, sum skal broytast, tað snýr seg um stórar íløgur, sum skulu gerast í ein annan infrastruktur viðvíkjandi orku. Í teimum stóru býunum snýr tað seg um ein annan infrastruktur til ferðsluna, býarplanlegging, skiljing av burturkasti, alt tað vit kalla sirkulerur búskapur. Og tí verða tað eisini lokalsamfeløgini, býirnir, kommunurnar, økini, sum skulu koma við teimum broytingum í kørmunum rundan um okkara lív, sum skal rudda slóðina fram.
Tí er tað gott og frálíkt og umráðandi, at teir størstu býirnir í heiminum hava engagerað seg og ganga á odda í orðaskiftinum um burðardyggu menningina. Men tað snýr seg eisini um, hvussu vit framleiða og hvussu vit eru sum brúkarar. Tað snýr seg um, at hvør einstakur, ið hevur ábyrgd sum borgari, sum brúkari, sum eigari í fyritøku, og leiðari ella sum íleggjari, pensjónskassi, kapitalgrunnur osfr. draga menningina móti burðardygd. Og tí snýr tað seg eisini um, at vit, sum eru í fólkatinginum, vit sum hava lóggevandi vald, skulu seta karmar, sum gera tað innlýsandi fyri brúkaran, fyri eigaran av fyritøkuni, fyri íleggjaran, at burðardygga menningin eisini er tann, sum loysir seg best - eisini peningaliga. Vit skulu við orðunum hjá Conny Hedegaard gera atferðina, sum ikki er burðardygg, dýrari og atferðina, sum er burðardygg ódýrari. Vit skulu gera karmar rundan um marknaðin, tað snýr seg ikki um sovjettiskam planøkonomi, bara rólig!
Men allir marknaðir hava havt karmar. Nú skulu karmarnir bara skipast soleiðis, at tað er innlýsandi greitt, at tað, sum er burðardygt og neyðugt fyri mannaættina, eisini er besti handilin fyri teg og meg. Eisini ein stór broyting, men týdningarmikil. Og tað er týdningarmikið, hvussu vit sjálvi handfara hetta sum brúkarar. Hugsa bara um stóra spillið, sum er av mati í heiminum, ovurnýtslan av kjøti, sum í øllum førum okkara partur av heiminum hevur, sum annars eisini viðvirkar til upphitingina av heiminum.
Hetta er jú ein dagsskrá, sum á ein ella annan hátt hongur fult og heilt saman við teimum 17 Heimsmálunum. Í veruleikanum er tað frásøgnin um sínamillum samanhangin millum øll viðurskifti, sum verða nevnd í teimum 17 heimsmálunum. Og tað er umráðandi at síggja hetta sum eina pedagogiska talvu, sum undirstrikar sínamillum samanhangin millum øll heimsins viðurskiftii.
Ikki sum ein talva, har man sigur: Hatta dámar mær væl, hatta dámar mær minni væl, tað lati eg liggja. Nei alt hoyrir saman. Um tú hugsar hetta ígjøgnum og lesur tað aftur og aftur, so sært tú eisini, at framstig á einum av málunum vil geva framstig í 1-2-3-4-5-8 øðrum málum. Og tað er hesin samanhangurin, sum er týdningarmikil. Og vit, sum eru her í dag, skulu gera okkara fyri, at hesin samanhangurin verður skiltur allastaðni. Og ikki minst ein samanhangur, ið eigur at verða breiddur út alla staðni, har børn og ung savnast. Í barnagørðum, skúlum, á øllum útbúgvingarstovnum. Sum tað verður sagt: “Frá ABC til PHD”. Har skal málsetningurin fyri burðardygga menning verða partur av útbúgvingini. Og vit síggja nú í Danmark, at undangonguútbúgvingar, sum arkitektútbúgvingin og designaraútbúgvingin í Keypmannahavn, hava gjørt av, at endaligar uppgávur ikki kunnu latast inn uttan at tær relatera seg til tey 17 Heimsmálini. Tað er ein rættiliga góður máti. Tá ið eg hugsi um mítt egna ættarlið, sum hava atkvøtt so vanlukkuligani skeivt bæði í USA og í Stóra Bretlandi í nýggjari tíð, so mugu vit nokk innsíggja, at tær størstu broytingarnar, djúptgangandi innlit og broytingar í hugsunarhátti sum hetta krevur, mugu fyrst og fremst koma frá yngri ættarliðum, sum skulu eftirútbúgva okkum eldru. Tí er tað so umráðandi, at hetta seyrar í gjøgnum allar útbúgvingar.
Og tað snýr seg sjálvandi um umhvørvistrupulleikar í breiðari merking. Og tað er greitt, at tit í Føroyum koma at hava eitt nógv størri fokus á mál 14, um høvini. Trokanin hjá mannaættini á landi, burturtrokanin av øðrum sløgum av lívandi verum, burturmáðanin av skógi, eru eisini ein stórur umhvørvistrupulleiki. Kanska er tað tað, sum er tað mest umráðandi á landi, at vit skulu planta fleiri trø enn vit fella - tí tað fremur verðurlagsloysnina.
Eg skal enda, og eg fari at enda við at siga, at mál 16 og mál 17 snúgva seg um, hvussu hetta kann vera globalt. Vit fáa jú bara bast ógvusligum fátækradømi, um vit eisini fáa frið í heiminum, vit fáa bara allan heimin við, um vit eisini megna at hjálpa fátækasta partinum av heiminum. Kanska hjálpa vit teimum best við at útrudda korruptión og upparbeiða evnini til at innkrevja skatt, tí at tey missa 4 ferðir so nógv í skattainntøkum, sum tey fáa í menningarhjálp júst nú. Tí at multinationalar fyritøkur flyta til skattaskjól.
Altjóða samstarv má gerast betri og meira málrættað, og eisini taka sær av skattaundandrátti. Neyðugt er, at øll lond eru við í hesum átaki.
Men tað er úti í teimum einstøku samfeløgunum lokalt, nationalt og regionalt, at tað skal eydnast at gera reglur, lógir og atferðarreglur, sum skulu gera tað møguligt at fáa gongd á hetta.
Tað allarsíðsta eg vil siga er, at hetta snýr seg ikki bara um okkara privata keypspolitikk. Tað snýr seg um at leggja fram ein boðskap fyri okkara politikkarum, sum er nakað soljóðandi: “Hoyr nú her, um tit skulu vinna næsta val, so gevist við at síggja ein mótsetning millum tað, ið er neyðugt hjá næsta ættarliðið og tað, sum er neyðugt at vinna næsta val. Vit eru so nógv, sum skilja, at man bara fær loyvi at vinna næsta val, um atlit verður sýnt næsta ættarliði”.
Tað er tað, sum tey 17 Heimsmálini snúgva seg um.
Jón Kragesteen týddi røðuna hjá Mogens Lykketoft. Røðan varð hildin uttan handrit á ráðstevnu, sum Magni Arge skipaði fyri í Norðurlandahúsinum 23. februar í 2018. Ráðstevnan var fyrsta átak í Føroyum at gera vart við Tey 17 Heimsmálini hjá ST.


text:
Fýra dystir í 23.umfarið í Betri-deildini eru leiktir.
HB tryggjaði sær FM-heitið í Klaksvík í dag. HB hevði nokk við javnleiki, men suverena oddaliðið vann 2-1 á liðnum, sum hevur givið HB mest kapping ígjøgnum árið, men sum bert hevur fingið fýra stig seinastu seks dystirnar. Øll málini komu í 2.hálvleiki, og HB er føroyameistari fyri 23.ferð í søguni. Les meira um dystin í Klaksvík her:
Á Argjum var botnbrak, tá 07 Vestur var á vitjan. Eins og tá liðini hittust í Sørvági fyri lítlum mánaði síðani vann 07 Vestur tepurt. Harvið tryggjaðu vágamenn sær trý sera týdningarmikil stig. Útlendsku áleyparnir hjá 07 Vestur slóu til hvør sínu megin hálvleikin; Jobin Drangastein minkaði fyri AB miðskeiðis í 2.hálvleiki.
Víkingur megnaði ikki at hála inn á NSÍ, hóast runavíkingar heldur ikki fingu fult hesuferð. Víkingur framdi tó eitt flott comeback á heimavølli móti Skála. Útiliðið var á odda 2-0 og omaná, áðrenn víkingarnir slóu til tvær ferðir ímóti endanum. NSÍ kom á odda, síðani afturum og síðani uppá javnt, tá runavíkingar vóru á vitjan í Trongisvági. Árni Frederiksberg skoraði bæði málini fyri NSÍ.
B36 og EB/Streymur eru júst farin í gongd at spæla í Gundadali.
TB/FCS/Royn – NSÍ 2-2(2-1)
0-1 Árni Frederiksberg
1-1 Pape Mamadou Faye (br.)
2-1 Dánjal Godtfred
2-2 Árni Frederiksen
KÍ – HB 1-2(0-0)
0-1 Ari Mohr Olsen
0-2 Jógvan A. Skeel Nolsøe
1-2 Kristoffur Jakobsen
Víkingur – Skála 2-2(0-1)
0-1 Søren B. Nielsen
0-2 Brian Jakobsen
1-2 Filip Djorjevic
2-2 Adeshina Lawal
AB – 07 Vestur 1-2(0-1)
0-1 Ken Fagerberg
0-2 Sonny Jakobsen
1-2 Jobin Drangastein
Kl.17.15: B36 – EB/Streymur
Støðan eftir 23 umfør:
1. HB (61 stig)
2. KÍ (45 stig)
3. NSÍ (43 stig)
4. B36 (40 stig)*
5. Víkingur (38 stig)
6. Skála (26 stig)
7. TB/FCS/Royn (22 stig)
8. EB/Streymur (20 stig) **
9. 07 Vestur (13 stig)**
10. AB (12 stig)
* Tveir dystir færri
** Ein dyst færri


text:
Hitt Bergun og Ruth í Brell
Bergun Kass og Ruth Vang hava greiðar meiningar um, hvussu Tórshavnar kommuna skal raðfesta skattakrónurnar komandi árini. Hitt tær báðar í Brell mikukvøldið 26. oktober kl 20. Filmsbrot við Bergun…
Samanhald gevur styrki
8 ár eru liðin, síðani Eysturkommuna sá dagsins ljós, og nógv er hent hesi árini. Hóast Eysturkommuna framvegis er ein kommuna í vøkstri, eru vit í støðugari kapping við aðrar…
Betri kor fyri ferðavinnuna
Ferðavinnan er í stórum vøkstri, og vit skulu duga at fáa nakað fíggjarliga burturúr henni, samstundis sum vit skulu skapa bestu karmarnar fyri okkara ferðavinnu og ferðafólkini. Fyri at gera…
Fleiri valmøguleikar og størri frælsi
Eg velji at stilla upp til kommunuvalið í Eysturkommunu við tí endamáli at vaksa um valmøguleikarnar og økja um frælsið hjá borgarunum. Hetta ljóðar kanska eitt sindur løgið at fara…
Leigubústaðir sum skjótast
Havnin er við at blíva stórbýarkend soleiðis at skilja, at fleiri flyta til Havnina, enn úr Havnini. Vit eru í tí hepnu støðu, at rákið sær út til at hava…
120 lestraríbúðir í Álakeri
Alsamt fleiri lesa og læra í Føroyum, og tað er ótrúliga gott. Fleiri útbúgvingar og lærupláss eru saman við lágum arbeiðsloysi í Føroyum fremstu orsakirnar til, at vit lesa og…
Handilslívið í miðbýnum betri kor
Handlar í Havn kvalast! Parkeringsmøguleikar eru vánaligir. Loyvi fæst ikki til ábøtur av gomlum vinnubygningum. Upplatingartíðirnar eru ov stirvnar. Øll møgulig tilvildarlig tiltøk verða kroyst inn í miðbýin uttan at…
Vegirnir í Havn
Sum heild er veganetið í Havn á góðari leið, men tað eru vegir, sum eru út av lagi vánaligir, ja, enntá vandamiklir. At nevna allar vegirnar, sum mangla viðlíkahald, verður…
Trivnaður og fólkavøkstur í Eysturkommunu
At vera borgari aftur í heimbygdini er mær ein fragd. Tað er stórt at lata børnini vaksa upp millum sjógvin, sandin og fjøllini. Tað sagt, so eru nøkur viðurskiftir, ið…


text:
Adolf Hitler
Adolf Hitler (20. apríl 1889 - 30. apríl 1945 var týskur politikari og leiðari av tí tjóðskaparsosialistiska týska arbeiðaraflokkinum (á týskum: Nationalsozialistische Deutsche Arbeiterpartei (NSDAP), vanliga kendur sum nasistaflokkurin). Hitler var týskur ríkiskanslari frá 1933 til 1945 og einaræðisharri í Týsklandi (við heitinum Führer und Reichskanzler) árini 1934-1945. Hann hevði ein avgerandi høvuðsleiklut í stovnanini av Nazismuni, í Seinna heimsbardaga og í Holocaust.
Hitler var borin í heim í Eysturríki-Ungarn. Hann fekk seinni týsk ríkisborgararættindi og stillaði upp til týska forsetavalið í 1932. Hann vann tó ikki, men í 1933 gjørdist hann ríkiskanslari. Hetta var eitt fet á leiðini til einaveldið. Tá ið forsetin Hindenburg doyði í 1934 gjørdist Hitler bæði kanslari og forseti og útnevndi seg sjálvan til ríkisførari, harav týska heitið Führer und Reichskanzler. Tá hann nú var einaveldisharri avgjørdi hann, at bólkar av øðrvísi fólki skuldu avrættast, herundir jødar og samkynd. Eisini gjørdust fakrørslurnar ólógligar, og umfatandi sensurur varð framdur.
Hitler verður mest settur í samband við seinna heimsbardaga, Holocaust og nasistisku rørsluna í Týsklandi.
29. apríl 1945 varð hann giftur við Evu Braun. Tey tóku sítt egna lív saman í seinastu døgunum í seinna heimsbardaga.


text:
Tórshavnar býarsavn skipar fyri søguligari mótasýning Mentanrnáttina í Müllers Pakkhúsi.
Á mótasýningini fara fólk at síggja og hoyra, hvussu havnarfólk gingu ílatin frá umleið 1920 til 1970-árini. Umframt at lýsa føroyska mótasøgu í eina hálva øld lýsir sýningin eisini altjóða rák, samfelagsmenning og livikor í Havn í hesum tíðarskeiði.
Ria Tórgarð fer at siga frá, og umleið 40 modellir í øllum aldrum fara at sýna klæðir fram frá ymsu tíðarskeiðunum.
Tvær sýningar verða, tann fyrra kl. 19.30 – 20.00 og tann seinna kl. 20.30 – 21.00.
Ókeypis atgongd.
Myndir: Rósa Tovudóttir
Um tú veitst okkurt, sum VP ikki veit - skriva so til vp@vp.fo


text:
Tórshavnar kommuna heitir nú á fólk á heimasíðuni um at klippa av trøum og runnum móti gøtu, vegi og almennum øki samsvarandi reglunum.
Løgreglan kann eftir samráð við kommununa krevja, at trø og runnar og annar vøkstur verða stívd, sneidd ella snøggað, og um boðini ikki verða aktað, kann arbeiðið verða gjørt fyri rokning grundeigarans.
Kommunan sigur, at klipt skal verða ájavnt við mark, yvir gongu- og súkklubreyt skal fríhæddin vera 2,5 metrar. Hæddin yvir koyrivegi skal vera 4,2 metrar - og tá skal fyrivarni takast fyri, at regn kann tyngja greinarnar niður.
- Klippið nú trøini til ólavsøku
Tórshavnar kommuna heitir á borgarar um at klippa trø og runnar - annars verður arbeiðið gjørt fyri grundeigarans rokning
(Mynd: torshavn.fo)
Tórshavnar kommuna heitir nú á fólk á heimasíðuni um at klippa av trøum og runnum móti gøtu, vegi og almennum øki samsvarandi reglunum.


text:
Eik hevur pant í horukassa
Perlur: Eik hevur kravt hetta húsið á tvang fyri eitt pant uppá kr. 331 túsund, men føroyski bankin fíggjar okkum vitandi ikki virksemi í húsinum. Hetta avdúkaði Oyggjatíðindi 4. desember 2009.
Húsið stendur í Klejnstrup í Vinding. Adressan er Skjernvej 232, 75000 Holstebro.
Eigarin er Jan Schmucker Jensen. Hann býr í Týsklandi.
Húsini hava verið og verða brúkt til horulevnað, og tað hava panthavarnir vita av, bara teir hava havt viljan, at eftirkanna hetta.
Men húsini eru ikki nýggj. Tey eru frá 1898, og eru 102 m2 til støddar.
Eitt er, at Eik eigur eitt pant uppá góðar 331 túsund krónur í húsunum, men ein annar persónur er, sum sker í eyguni. Hann eitur Jens Peter Svendsen.
Í Føroyum er hann ikki kendur, men í Danmark er hann kendur fyri at keypa “líkkistur” (gomul hús) á tvingsilssølu, og hevur hann eisini átt hesi húsini, og eigur framvegis 140 túsund krónur í pantirætti í húsinum.
Oyggjatíðindi hevur havt ein mann á staðnum, at hyggja eftir ognini, og at kanna eftir um ognin veruliga verður brúkt til skøkjulevna.
- Tað er eingin ivi um, at menn fáa lætt trýstið í hesum húsinum, og tað er uttan mun til um húsini eru lýst á tvang, sigur kelda okkara úr Danmark um pantaða horukassan hjá Eik.


text:
Vit vóru í gjárkvøldi kunnað um, at týðandi upplýsingar um verkætlanina, sum vit hava fingið á fleiri fundum í býráðnum, eru mangulfullir og í fleiri førum beinleiðis skeivir!
Síðani í apríl í fjør, tá vit hoyrdu um ætlanina, hava vit við áhuga víst vælvild, men tað vísir seg, at umsitingin og býráðspolitikarar ikki hava verið reiðilig.
Okkara kensla er, at vit í samskiftinum eru meiri villeidd enn kunnað.
Vit hava roynt at fáa tekningar, har hæddin á bygninginum verður týðiliga endurgivin.
Í hesum sambandi er planeringskotan av stórum týdningin, og tað sær út til, at júst hendan er afturhildin.
Á útflýggjaðu tekningunum, sum vit hava fingið hendur á - aftaná, at vit máttu krevja at fáa hesar útflýggjaðar, síggja vit eina planeringskotu, sum IKKI er í tráð við tað, sum bleiv upplýst, tá býráðið var boðið inn til aðalfundin hjá eigarafelagnum at kunna um ætlanina.
Okkum kunnugt er einki byggiloyvi givið enn, men kortini verður byrjað at grava og at rigga til at spreingja fyri einum stórum stovni.
Hetta meta vit ikki er rætt yvirhøvur, og hóast byggilógin umrøður møguleikan at býta byggiloyvið upp, so má nøktandi heild vera í, áðrenn sprongt verður fyri tí bygningi, sum koma skal, men sum ikki enn er komin so langt, at byggiloyvi er, ella kann verða, givið.
Okkum kunnugt gongur arbeiðið fyri seg á einum stórum felagsmatrikli, matr.nr. 135fe, tvs. at lendið til depilin ikki er frábýtt enn. Harvið er t.d. víddin á grundøkinum, sum grivið verður í, ikki staðfest enn, og tá ber ikki til at meta um byggistig v.m.
Hartil er talan um matrikul, sum lutvíst skal verða fríøki sambært byggisamtyktini, ið býráðið júst hevur samtykt.
Eisini hetta sigur okkum, at her verður farið ov skjótt fram og at grundarlagið er ov ógreitt.
Tað er harafturat óheppið, at arbeiðið fer í gongd í hægstu feriutíð, og lyklapersónar í umsitingini hjá Tórshavnar kommunu eru í feriu, meðan børnini í grannalagnum ganga heima, meðan bori- og spreingiarbeiðið fer í gongd.
Nú jørðarbeiðið er farið í gongd undir skeivum fortreytum, heita vit á umsitingina og politikararnar í Tórshavnar kommunu um
1) at steðga arbeiðinum alt fyri eitt, og
2) at hava lovaða borgarafundin, har neyvari upplýsingar um byggingina, verða lagdir fram til borgararnar á Hoyvíkshædd at taka støðu til, til frama fyri trivnaðin hjá brúkarunum á URD og grannalagnum á Hoyvíkshædd, áðrenn nakað arbeiði við URD verður byrjað/uppafturtikið.
Eigarafelagið Hoyvíkshædd
Um tú veitst okkurt, sum VP ikki veit - skriva so til vp@vp.fo


text:
Stjórin í Vestmanna Seafood segði við VP, at har er alt í lagi hjá virkinum viðvíkjandi menningarkvotu, men stjórin segði ikki satt.
Vestmanna Seafood hevur fingið ætlanarskriv frá Fiskimálaráðnum.
Og Vestmanna Seafood skal svara Fiskimálaráðnum áðrenn 21. november klokkan 12, hví Arctic Voyager hevur landað 510 tons av norðhavssild til Pelagos í Fuglafirði.
Tað vísur innlit, sum VP hevur fingið í dag.
- Hóast allur makrelurin er landaður á Vestmanna Fiskavirki, hevur Vørn boðað Fiskimálaráðnum frá, at skipið Arctic Voyager, sum hevur fiskað størsta partin av norðhavssildini fyri tykkum, hevur landað góð 510 tons av norðhavssildini á Pelagos í Fuglafirði, sum ikki lýkur økisrættarligu treytunum í tilsøgnini. Tó er nógv tann størsti parturin landaður í Vestmanna, skrivar Fiskimálaráðið til Vestmanna Seafood.
Og sigur at enda í skrivinum, at um eingin frágreiðing verður latin innan ásettu freist, fer Fiskimálaráðið at umhugsa at taka stig á fyriliggjandi grundarlagi, sum skrivað stendur.
Um tú veitst okkurt, sum VP ikki veit - skriva so til vp@vp.fo


text:
Avtalan inniber, at allir limir felagsins nú hava lívstrygging og trygging móti ávísum hættisligum sjúkum.
Nevndin í Føroya Handverksmeistarafelag hevur leingi arbeitt fram ímóti einari smiðligari avtalu, sum tryggjar limirnar, sum annars, sum arbeiðsgevarar, hava trupul tryggingarkor.
Petur Frank Joensen, næstformaður, hevur vegna felagið staðið fyri arbeiðinum at fáa til vega tryggingaravtaluna, soleiðis at handverksmeistarar nú hava lívstrygging og trygging móti ávísum hættisligum sjúkum: ”Tað eru nógv viðurskiftir, sum skulu koma uppá pláss, áðrenn ein slík avtala kann gerast. Tí byrjaðu vit í Eysturoynni, soleiðis at vit hava royndarkoyrt avtaluna í Eysturoyar Handverksmeistarafelag í eitt ár áðrenn avtalan nú kemur í gildi fyri allar handverksmeistarar í Føroyum.”
Eisini formaður felagsins, Magnus Magnussen fegnast um avtaluna: “Hesum hava vit arbeitt fram ímóti leingi. Tí er tað klárt, at vit eru fegin um nú at kunnu bjóða handverksmeistarum lívstrygging.”
Eru limir, sum enn ikki hava móttikið tryggingarskjølini, ber til at fáa tey her.


text:
Sakarias
Sakarias (hebráiskt navn, ið merkir: "Guð hevur minst til mín") var prestur, og einaferð meðan hann gjørdi prestatænastu í templinum kom ein eingil (Gabriel) til hansara og segði: "Óttast ikki, Sakarias, tí at bøn tín er hoyrd, og Elisabet, kona tín, skal føða tær ein son, og tú skalt lata hann eita Jóhannes. Og tær skal gleði og fagnaður verða fyri, og mangir skulu fegnast um føðing hansara; tí at hann skal verða mikil fyri eygum Harrans. Áðrenn tey fingu Jóhannes, sá tað svart út hjá teimum, tí at Elisabet kundi ikki fáa børn, og bæði vóru tey komin væl til aldurs.
"Hvussu skal eg vita hetta vist? Tí at eg eri ein gamal maður, og kona mín er komin væl til aldurs?" spurdi Sakarias. Eingilin svaraði honum og segði: "Eg eri Gabriel, sum standi fyri andliti Guds, og eg eri sendur út at bera tær hesi gleðiboðini. Tú skalt verða málleysur og ikki fáa talað inntil tann dag, tá ið hetta hendir, afturfyri at tú trúði ikkki orðum mínum". Tey, sum sótu uttanfyri og bíðaðu, meðan Sakarias var inni í templinum, ótolnaðust, og tey skiltu ikki, at Sakarias var so leingi í templinum. Tá ið hann kom út aftur, fekk hann ikki talað, men gjørdi tekin í staðin at lýsa signingina. Tá skiltu tey, at hann mundi havt eina sjón, og tey undraðust.
Sonurin, sum eingilin hevði boðað Sakariasi frá, var nú komin. Grannar og frændur komu at vitja og gleðast saman við teimum. Átta dagar eftir tað, at barnið var føtt, komu teir at umskera barnið og geva tí navn. Teir ætlaðu, at tað skuldi eita Sakarias eftir faðir sínum; men Elisabet segði: "Hann skal eita Jóhannes". Hetta hildu teir vera løgið, tí eingin í ættini æt Jóhannes. Teir spurdu Sakarias, hvussu hann vildi barnið skuldi eita. Sakarias gjørdi tekin at fáa eina talvu, og tá ið hann fekk talvuna, skrivaði hann: "Jóhannes er navn hansara". Í somu stund fekk Sakarias málið aftur, og hann lovaði Gudi.


text:
ULL TIL SØLU Á BÚNAÐARSTOVUNI
Búnaðarstovan fer nú undir at selja ullina, sum varð savnað inn í ullarmóttøkuni í summar.
Í fyrstu syftu verður talan um at selja ull í leysari vekt, tað vil siga í smáum mongdum.
Talan er um 2 flokkar av ull:
- 1. floks ull, skild í 6 ymiskar náttúrulitir, sum verður seld fyri 50,- kr. kg, íroknað MVG.
- 2. floks ull, blandaðir litir, sum verður seld fyri 25,- kr. kg, íroknað MVG.
Møguleiki er at keypa slíkar smærri nøgdir av ull fram til 1. oktober 2019.
Eftir hetta verður restin av ullini boðin út í størri nøgdum.
Ullin í 1. flokki er væl egnað til alt ullararbeiði, m.a. sera væl egnað til at spinna og tílíkt. Hetta er besta ullin av føroyska seyðinum í ár, og er hon, sum sagt, skild í 6 ymiskar litir: svart, hvítt, ljósamorreytt, ljósa- og myrkagrátt og flekkutt.
Ullin í 2. flokki er skild frá, tí hon ikki er líka góð at fáast við, sum tann besta ullin. Serliga tí, at hon er tøvd, ella at nakað av mosa/bosi er í henni. Hon kann tó brúkast til grovari hondarbeiðið, ella sum ífylla til pútir og líknandi.
Ullin er samfingin og ikki vaskað, men er natúrliga rein og turr.
Ullin fæst til keyps á Búnaðarstovuni. Áhugað kunnu venda sær til Búnaðarstovuna á tlf. 479000 ella t-post: dj@bst.fo« Aftur


text:
1: Deyði
Rom. 7:1-3 FKJ:
VITA tit ikki, brøður, (tí eg tali
til teirra sum kenna lógina,)
hvussu ið lógin hevur harradømi
yvir einum manni so leingi sum
hann livir?
2 Tí konan sum hevur ein ektamann
er bundin við lógini til ektamans
síns so leingi sum hann livir;
men um ektamaðurin veri deyður,
hon er loyst frá lóg ektamans
síns.
3 So at um, meðan ektamaður
hennara livir, hon verði gift við einum
øðrum manni, skal hon verða
kallað ein horinna: men um ektamaður
hennara veri deyður, hon
er frí frá teirri lóg; so at hon er
eingin horinna, tó hon verði gift
við einum øðrum manni.
2: Siðloysi
Matth. 19:9 FKJ:
Og eg sigi tykkum, Hvørsumhelst
ið skal koyra burtur konu
sína, undantikið um tað veri fyri
siðloysi, og skal giftast við eini
aðrari, fremur hordóm: og hvøriðso
giftist við henni sum er koyrd
burtur, fremur hordóm.
3: Yvirgeving/rýming
I. Cor. 7:14-16 & 27-28 FKJ
14 Tí hin vantrúgvandi ektamaðurin
er halgaður av ektakonuni,
og hin vantrúgvandi ektakonan
er halgað av ektamanninum:
annars vóru børn tykkara órein;
men nú eru tey heilag.
15 Men um hin vantrúgvandi
fari avstað, lat hann fara avstað.
Ein bróðir ella ein systir er ikki
undir trældómi í slíkum førum:
men Guð hevur kallað okkum til
friðar.
16 Tí hvat veitst tú, O ektakona,
hvørt tú skalt frelsa ektamann
tín? ella hvussu veitst tú,
O maður, hvørt tú skalt frelsa
ektakonu tína?
………
27 Ert tú bundin at ektakonu?
søk ikki at verða loystur. Ert tú
loystur frá ektakonu? søk ikki
ektakonu.
28 Men og um tú gifti teg, tú
hevurt ikki syndað; og um ein
jomfrú gifti seg, hon hevur ikki
syndað. Hóast hetta, slík skulu
hava trongslu í kjøtinum: men eg
spari tykkum.
“Loystur” tengir vers 27-28 við vers 14-16, og rættvísger uppafturgiftu av honum, ella henni, sum varð rýmdur frá.
I. Cor. 7:27 KJB:
Art thou bound unto a wife?
seek not to be loosed.
Art thou loosed from a wife?
seek not a wife.
When a man hath taken a wife, and married her, and it come to pass that she find no favour in his eyes, because he hath found some uncleanness in her: then let him write her a bill of divorcement, and give it in her hand, and send her out of his house.
2 And when she is departed out of his house, she may go and be another man’s wife.
3 And if the latter husband hate her, and write her a bill of divorcement, and giveth it in her hand, and sendeth her out of his house; or if the latter husband die, which took her to be his wife;
4 Her former husband, which sent her away, may not take her again to be his wife, after that she is defiled; for that is abomination before the Lord: and thou shalt not cause the land to sin, which the Lord thy God giveth thee for an inheritance.
( Deuteronomy 24:1-4 KJB )
TRÍGGIR SPURNINGAR MUGU SPYRJAST, ÁÐRENN UPPAFTURGIFTU:
1: Vart tað tú, sum skildist frá tínum maka?
2: Vart tú ótrúgvur í síðsta hjúnabandinum?
3: Hevur makin úr síðsta hjúnabandinum fingið sær annan maka?
1) Um svarið er NEI til nr. 1, NEI til nr. 2, og JA til nr. 3, so kann viðkomandi giftast uppaftur uttan trupulleika.
2) Um svarið er JA (ella nei) til nr. 1, JA (ella nei) til nr. 2, og NEI til nr. 3, so hevur viðkomandi bara EITT at gera, og tað er at fara aftur til makan, sum hann, ella hon, sveik, og hevur yvirgivið; – ella bara liva stakur restina av lívinum, ella tá inntil tann, sum TÚ sveikst, hevur fingið sær annan maka.
3) Um svarið til dømis er JA til nr. 1, JA til nr. 2, og NEI til nr. 3, men tann, sum TÚ sveikst, vil fyrigeva tær, og koma saman aftur við TÆR, so kunnu tit sjálvandi koma saman aftur, óansæð hvat hendi. (Endurvígsla er líkagyldig. Tit ERU ENN eitt, um fyrigeving kann finna sær stað).
Leiðararnir í dagsins meinigheitum eru tíverri nakrir mannaboðs-haldandi Pharisearar og andalig pinkubørn!
GUÐS ORÐ ER EINASTI ANDALIGI MYNDUGLEIKIN HJÁ EINUM OG HVØRJUM FRELSTUM, – tí HAR stendur GUÐ ENN SUM ALTÍÐ!!!!
So, – ert tú ein kærur, rættvísur bróðir, sum ert umboðaður í dømi nr. 1, so skalt tú vita, at tú GOTT kanst gifta teg uppaftur Í DAG, um tær so lystir.
Gev bara hasum mannaboðs-haldandi Pharisearanum eitt gott, fast, andaligt nossaspark. Hann talar IKKI fyri Guð. Hann hevur EINKIÐ andaligt vit; hann kennir hvørki skriftirnar, ella Guðs mátt!!.
Og svarandi segði Jesus við
teir, Fara tit ikki tessvegna skeivir,
av tí at tit kenna ikki skriftirnar,
eiheldur Guðs mátt?
( Markus 12:24 FKJ )
( Sitatini eru úr fyrstu útgávu av FKJ N.T. )